ОАВ: Цукерберг уйи олдидаги манзарани тўсмаслиги учун Калифорнияда тўртта турар жойни буздирди\n11:52 / 24.05.2016\nFacebook компанияси раҳбари Марк Цукерберг ўзининг Калифорния штатидаги Пало-Альто номли уйидан кўринувчи манзарани тўсмаслиги учун тўртта турар жойни бузишни талаб қилди. Бу ҳақида Fox News телеканали хабар берди.\nУнинг ўзи берган маълумотларга кўра, Цукерберг "шахсий ҳаётига биров аралашмаслиги учун қайғурмоқда". Шундай ҳолатларни четлаб ўтиш мақсадида тадбиркор ҳукуматга мурожаат қилиб, ўз уйи олдидаги иккита бир қаватли ва иккита икки қаватли уйларнинг бузилишига эришди. Уларнинг ўрнига умумий майдони аввалгиларидан 20 фоизга кам бўлган тўртта бошқа уй қуриш режалаштирилган, дея аниқлаштиради телеканал. Бундай режа Цукербергга қанчага тушгани номаълум.\n2013 йилда у ўз уйи атрофидаги уйларни сотиб олишга 30 миллион доллардан ортиқ пул харажат қилган. Fox News берган маълумотларга кўра, Facebook асосчиси 464,5 квадрат метр майдонга эга ҳашаматли уй учун 7 миллион доллар тўлаган. Қароргоҳ нархи бир йилда 12 фоизга ошди.\nКомпанияга 2004 йилнинг 4 февралида Марк Цукерберг ва унинг Ҳарвард университетидаги уч нафар курсдоши томонидан асос солинган. Ижтимоий тармоқнинг бир ойлик аудиторияси 1,6 миллиард кишини ташкил этади.


Субсидияли уй-жой учун Тойлоқ, Самарқанд ва Ургут туманларида қўшимча ўрин ажратилди - zarnews.uz\nВазирлар Маҳкамасининг жорий йил 25 мартдаги қарори билан “Уй-жой сотиб олиш учун фуқароларга субсидия тўлаш тартиби тўғрисида”ги низом тасдиқланган эди. Унга кўра, уй-жойга муҳтож оилалар, оғир ижтимоий вазиятдаги аёллар, фаол ёшлар ва шу тоифадаги бошқа эҳтиёжманд фуқароларга давлат томонидан қайтарилмаслик шарти билан субсидия ажратилади.\nТуманларда ушбу топшириқ ижросини таъминлаш мақсадида манзилли дастур ишлаб чиқилган. Айни пайтда уй-жойга муҳтож фуқароларни танлаб олиш бўйича амалий ишлар бошланди. Ҳужжатлар давлат хизматлари марказида қабул қилинмоқда.\nАризаларни қабул қилиш муддати 2020 йил 1 октябргача белгиланган.\nУйни бузиш тўғрисида ҳужжатлар МИБга юборилмаган\nКаттақўрғонда 10 та муҳтож оила бошпанали бўлди\nТошкентдан янги уй олмоқчи бўлган самарқандлик аёл алданди\nОмад келтирмаган "омадли" рақамлар ёки 80 ёшли онахон нега уйидан ажраб қолди?\nОқдарёда коллеж ётоқхонаси уйсизларга берилади


Ўзбек футболчилари рейтинги оширилди\n18 январ 2021, Тошкент вақти: 13:26\nЎзбекистон миллий жамоси.\nФутбол уюшмалари халқаро федерацияси (ФИФА) 18 январ куни жаҳондаги миллий жамоалар янги рейтингини эълон қилди.\nЎзбекистон Футбол федерацияси матбуот хизматининг мухбирларга билдиришича¸ ўзбек миллий жамоаси бу рейтингда 8 поғонага баландлаган ва 495 балл билан жаҳон рўйхатида 67-ўринга қўйилган.\nАйни пайтда¸ ФИФА хулосасига кўра¸ футбол бўйича Ўзбекистон миллий жамоаси Осиë жамоалари орасида 5-ўринни эгаллаган ва бу рўйхатда илк бор¸ Хитойдан тепага кўтарилган.\nОсиë жамоалари рўйхатида Япония¸ Австралия¸ Жанубий Корея ва Эрон футболчилари биринчи тўртликдан жой олган.\nФИФА рейтинги бўйича дунë миллий жамоалари рўйхатининг биринчи поғонасини 1564 балл билан Испания¸ иккинчиликни 1365 балл билан Ҳолландия ва учинчиликни 1345 балл билан Германия футболчилари эгаллади.\nҲозирда Ўзбекистон миллий жамоаси футбол бўйича Бразилияда ўтадиган 2014 йилги жаҳон чемпионати саралаш ўйинларининг 4-босқичига йўлланма олган ва Вадим Абрамов ўз жамоасининг Бразилияга бориш имконларини юқори баҳоламоқда.


Машғулотлар бошланган | "NAVBAHOR" FUTBOL JAMOASINING RASMIY WEB SAHIFASI\nНавбатдаги учрашувини "Локомотив"га қарши 23 июнь (сешанба) куни Наманганда ўтказадиган "Навбаҳор" машғулотларни кечадан бошлаб юборди. Таркибдаги йўқотишларга тўхталадиган бўлсак, "Қизилқум" билан (13-тур) бўлган беллашувда дарвозабонимиз Александр Меленчук жарохатлангани боис машғулотларда қатнашмаяпти. 2- турда шикастланган чап қанот ҳимоячимиз Раҳматулло Бердимуродов эса бир ойдан сўнг сафга қўшилиши кутилмоқда. Футболчининг елкасига ўрнатилган сим олиб ташланса, у жамоа билан бирга машғулотларга қўшилади. "Темирчйўлчилар"га қарши уйин 18.00да бошланади. Эслатиб ўтамиз, Ўзбекистон кубоги 1/8 финал босқич жавоб беллашувини Рустам Бобомуродов бошқариб боради. Жамоаларнинг Тошкентда бўлган дастлабки тўқнашувида Вадим Абрамов шогирдлари 2:0 ҳисобида ғалаба қозонишган.


Аёлларнинг эркакларга ёқмайдиган 7 одати - 23 Июня 2016 - www.SheJoT.CoM\nГлавная » 2016 » Июнь » 23 » Аёлларнинг эркакларга ёқмайдиган 7 одати\nҲурматли аёллар! Нима ёки қандай вазият эркакларнинг жаҳлини чиқариши мумкин, деб ўйлайсиз? Ташқи кўринишингизга эътиборли бўлишга, мазали таомлар пишириш ва яна бир қанча ишларга улгуришга уринасиз-у, биргина аҳамиятсиз туйилган кичик нарса умр йўлдошингиз кўз ўнгида барча уринишларингизни чипакка чиқариб қўйиши мумкин. Буни билишни истасангиз, феъл-атворингиз кўзгусига боқиб, тегишли хулосалар чиқаришга ҳаракат қилиб кўринг.\nҚўпол ва шартаки, баланд овозда бақир-чақир қилиб, кўп гапиришни хуш кўрувчи аёллар ҳеч бир кишида яхши таассурот қолдирмай, балки нафрат уйғотиши сир эмас. Оила бошлиқлари ўз ёнларида вазмин, оқила, хушмуомала, кишилар эътиборини бўлар-бўлмас гаплар билан тортишмайдиган ҳамроҳ кўришни исташади.\nМеъёридан ортган рашк\nБарчамиз эртами-кечми турли хил сабабларга кўра яқинларимизни рашк қилишимиз, қизғанишимиз табиий. Гарчи ўта рашкчи бўлсангизда, фаросат ва оқилалик билан иш тутинг, буни турмуш ўртоғингизга билдирманг. Рашк эркакларнинг ғашига тегувчи ҳолат. Аввалига рашкингиз уларга ёқади. Аммо рашк таъқиб васвасасига айлангач, ўз жуфтингизни йўқотиш ёки ўзингиздан кўнглини қолдириш хавфини туғдирасиз. Эркаклар шундай кишиларки, стрессли вазиятларга тоқат қилишолмайди. Аёллар эса сабабларни топиб, сабр ва бардош қила олишади.\nЯна баъзи майда-чуйдалар ҳақида…\nҲеч қачон умр йўлдошингизга кўйлак, сумка ёки пардоз воситангизни қанчага олганингиз ҳақида гапириб ўтирманг. Бунинг унга нафақат қизиғи йўқ, балки ёқмаслиги ҳам мумкин. Умуман, аёллар нуқтаи назаридан қараганда ҳам, ҳар доим сирли бўлиб қола олишингиз лозим. Шу сабабли, ўз ташқи қиёфангизни яратишга қандай эришганингизни ҳеч ким билмай қўя қолсин.\nКуйлашни ёқтирасизми? Жуда соз! Ошхонада, ҳовлида ёки балконда куйланг. Фақатгина «ижро санъатингизни» умр йўлдошингиздан узоқроқда намойиш этинг. Айниқса, атрофдагиларга манзур бўлувчи хуш овозга эга эмаслигингизни сезсангиз. Маълум бўлишича, аксарият эркакларга хонимларнинг баланд овозда хиргойи қилишлари хуш келмас экан. Агар жуда ҳам куйлагингиз келса, мусиқий марказни баландлатиб, ашулага жўр бўлишингиз мумкин. Сиз ўз хиргойингиздан баҳраманд бўласиз, бошқалар эса бундан азият чекишмайди.\nМунозара ва тортишувлар\nУйингизга қандай рангли мебел жиҳозлари, дарпардалар танлаш борасида ўз фикрингизни билдиринг, асослар келтиринг ва мунозара қилинг. АММО! ҲЕЧ ҚАЧОН турмуш ўртоғингиз сиздан кўра анча яхши билган мавзуда баҳслашманг. Унинг аччиғини келтирманг. Эркаклар чемпионлар лигасида пенальтини ноҳақ белгилашганини нақ бир соат давомида исботлашга уринишни асло ёқтиришмайди.\nЭркаклар эркинликни ёқтиришади. Улар ўзларини кучли ва жасур ҳисоблашади. Бу сизга сир эмас, шундай экан, турмуш ўртоғингизни тарбиялашга, панд-насиҳат қилишга уринманг. Оқила аёлнинг бошқалардан фарқи шундаки, умр йўлдошининг қабул қилган қарорларида бироз «хизматлари» бўлса-да, буни билдирмайди ва унинг ҳурматини жойига қўяди.\nҲаддан ташқари сергаплик\nҲатто телефон орқали дугонангиз билан кўпроқ суҳбатлашиб юборишингиз ҳам турмуш ўртоғингизнинг ғашига тегиши мумкин. У беҳуда машғулот учун қандай қилиб шунча вақт сарфлаш мумкинлигини ҳеч тушунолмайди. Ахир бундай суҳбатлашиш жараёнида муҳим ахборот узатиб бўлмайди-ку!\nКатегория: Foydali maslahatlar / Полезны советы | Просмотров: 737 | Добавил: iphone | Рейтинг: 0.0/0


Бугун Хельсинкида Владимир Путин ва Дональд Трамп учрашади. Бундан ким қандай фойда кўради? - Халқ сўзи\n18 Январь, Шанба\nБугун Хельсинкида Владимир Путин ва Дональд Трамп учрашади. Бундан ким қандай фойда кўради?\n12:54 16 Июль 2018 Дунё\nФото: Америка овози\nБугун Финляндиянинг Хельсинки шаҳрида АҚШ ва Россия президентлари Дональд Трамп ва Владимир Путин ўртасида учрашув бўлиб ўтади. Мазкур саммит мавзуси бугунгача, бугун ва бугундан кейин ҳам дунё ахборот майдони муҳокама марказидаги долзарб мавзулардан бири бўлиб қолмоқда. Оддий одамлардан тортиб давлат мутасаддилари ва экспертлар шу бўйича ўзларининг фикрларини билдириб келаётгани ҳам бунга бир мисолдир.\nХусусан, АҚШ давлат котиби Майк Помпео Вашингтон ва Москва ўртасидаги алоқалар яхшиланиши Россияга боғлиқ эканлигини қайд этиб ўтди. У бугун твиттердаги саҳифасида мазкур мулоқот ҳақида шундай ёзади: “Душанба куни АҚШ Президенти ва мен Хельсинкида россиялик ҳамкасбларимиз билан учрашамиз. Россия ҳукумати билан муносабатларнинг яхшиланиши ҳамма учун фойдали бўлар эди, лекин копток майдоннинг улар эгалик қилаётган тарафидадир”, деб ёзади АҚШ давлат котиби.\nРоссиялик эксперт Андрей Бистрицкий эса Владимир Путин ва Дональд Трамп иштирокидаги саммит халқаро муаммоларга ечим топишнинг янги механизмини бошлаб бериши мумкинлигини билдирган.\n“Замонавий дунё жуда мураккаб – жуда кўп турли-туман йўналишли, турли даражадаги, турли векторли жараёнларга эга. Буларни бир нуқтага жойлаштириш мумкин бўлган матрица(қолип) керак. Мазкур учрашув эса шундай кўринишдаги кооперация матрицасини барпо этиш ва ечимларни ишлаб чиқишнинг муҳим таркибий қисмига айланиши мумкин”, - дейди у.\n“Некбинлик нуқтаи назаридан келиб чиқиб айтишим мумкинки, ушбу мулоқот етакчи давлатларнинг замонавий дунёни тартибга солиш борасидаги ўзаро алоқалари қурилишида янада кўпроқ тизимлилик пайдо бўлиши учун истиқболли қадам ташлашга сезиларли даражада кўмак беради”, дея қўшимча қилади мутахассис.\nБистрицкий глобал хавфсизликни қўллаб-қувватлаш механизмларининг йўлга қўйилиши янги таҳдидлар, хусусан, янада замонавий қурол турлари пайдо бўлаётган бир пайтда жуда муҳим эканлигини таъкидлади.\nФинляндия ташқи сиёсат институти директори Тейя Тииликайненнинг фикрича ҳам, АҚШ ва РФ раҳбарлари учрашуви дунёда хавфсизликни мустаҳкамлаши мумкин.\n“Ўтган йилларда АҚШ ва РФ муносабатлари инқирозга юз тутгани кўриниб турди. Улар бугун бир стол атрофида ўтириб, бу ҳақида яхшилаб мулоҳаза юритишаётгани муҳимдир. Бу бутун жаҳон манфаатлари йўлида қарама-қаршиликлар спирали ёйилиб кетишини тўхтатиш учундир”, деди у.\nТейя хонимнинг сўзларига кўра, РФ ва АҚШ етакчилари мулоқоти жуда зарурки, зеро, кескинлашиб кетган муносабатлар тартибга солинмоғи керак.\n“Финляндия ва бошқа унча катта бўлмаган мамлакатлар учун йирик давлатлар раҳбарларининг учрашуви хавфсизлик масаласидир, - деди у. – Акс ҳолда хатарлар кўпаяди. Қачонки қарама-қаршиликлар ва турли нуқтаи-назарлар бўлса-ю, ишловчи мулоқот бўлмаса, бу бир биримизда салбий таассуротлар пайдо қилади”.\nМаълумот учун, Дональд Трамп ва Владимир Путин ўртасидаги учрашув бугун 13:15да бошланади. Бунгача улар 2017 йил 7 июль куни Гамбургда “Катта йигирматалик”, ноябрь ойида эса Вьетнамда ОТИҲ саммитлари майдонида музокаралар олиб боришганди. Лекин уларда икки томонлама учрашув бўлмаган. Ўтган бир ярим йил ичида икки давлат раҳбари телефон орқали бир неча бор телефон орқали суҳбатлашган.\nХельсинки мулоқотида икки мамлакат ўртасидаги муносабатлар, Сурия, Украинадаги вазият, дунёдаги хавфсизликка таҳдид солаётган бошқа масалалар кўриб чиқилиши режалаштирилган.\nРИА Новости хабарига кўра, АҚШ Президенти Дональд Трамп кеча маҳаллий вақт билан соат 20:40 да Хельсинкига етиб келган.\nБеморнинг қариндоши шифокорга тажовуз қилиб, уни кўзидан айирди\nТошкент шаҳри ҳудуди кенгаядими?


Qalampir.uz - Юридик коллежда ўлдирилган боланинг суратлари тарқалмоқда...\nЮридик коллежда ўлдирилган боланинг суратлари тарқалмоқда...\n18:10, 07.10.2017 Жамият\nКоллеждаги тартиб болаларнинг ҳалок бўлишига сабаб бўлган, деб айтилмоқда.\nКеча, 6 октябрь куни Тошкент юридик коллежида содир бўлган зўравонлик бир оила фарзандининг ўлими билан тугади.\nКоллеж ошхонасида юз берган бахтсиз фожиа натижасида ўқувчилардан бири тенгдошига пичоқ урди.\nНатижада ўқувчилардан бири шифохонада вафот этган бўлса, иккинчиси оғир жароҳат олган.\nШу ўринда бир ҳапқли савол туғилади...\nКоллеж ҳудудига пичоқ олиб юриш даражасигача етиб борган ўқувчилар, уни бировга санчиш даражасига бир кунда бориб қолмагандир..?\nБу, коллеждаги тартибсизлик ва ўзбошимчалик ўзининг чўққисига бориб етганидан дарак беради. “Боровский”да ўқувчилар коллеж ҳудудида уришишди, муштлашишди, натижада бир ўспирин ҳаётдан эрта кўз юмди. Юридик коллежда эса пичоқлашди...\nБарчасига таълим муассасасида яратилган “муҳит”, “шароит” сабаб бўлмадимикан?\nКечанинг ўзида, 6 октябрь куни соат 10:05да, Тошкент юридик коллежи ҳудудида 3-босқич ўқувчилари – 2000 йилда туғилган Саидкамрон Саидвоҳидов, Асадбек Парпибоев ҳамда Раҳматилла Ёрқориев ўрталарида келиб чиққан келишмовчилик оқибатида ҳалокат содир бўлгани ҳақида маълум қилган эдик.\nУларнинг суратлари жамоатчиликка маълум эмас эди, бугун, 7 октябрь Асадбек Парпибоевнинг суратлари ижтимоий тармоқларда тарқатилди.\nСуратлар тарқалиб улгурмасдан, Ўзбекистон Республикаси Президенти Девони, Адлия, Олий ва ўрта махсус таълим вазирлигининг масъул раҳбар ходимлари иштирокида ўтказилган йиғилишда Тошкент юридик коллежи директори Наталья Темирова ишдан олинди.\nМаълумот учун, Асабдек Парпибоев “чап сон юқори учлигига санчилиб кесилган жароҳати, фаол қон кетиши” ташҳиси билан Республика шошилинч тиббий ёрдам илмий маркази болалар бўлимига ётқизилган ва олган тан жароҳати оқибатида шифохонада вафот этган эди.\nТеглар:Жиноятчилик Юридик коллеж Ўсмирлар жинояти\nПокистонда йирик ЙТҲ, 14 киши ҳаётдан кўз юмди...\nСудья: Наталья Темирова Жиноят кодексининг ўнга яқин моддаси билан айбланмоқда\n18:19, 16.03.2018 8 157\nШавкат Мирзиёев тилга олган собиқ коллеж директори суд қилинмоқда\n15:31, 16.03.2018 16 214\n18:02, 11.01.2018 6 854\n13:02, 22.12.2017 9 060\n17:33, 20.12.2017 1 794


Талабалар муйноқда – Navoiy davlat konchilik instituti Nukus filiali\nПрезидентимиз Шавкат Мирзиёев 2018 йил 28 декабрь куни Олий Мажлисга Мурожаатномасида минтақадаги экологик муаммолар ечими ҳақида тўхталиб, Орол денгизининг сувсиз ҳудудида 2019 йилда 500 минг гектар ўрмонзор барпо этиш бўйича топшириқ бериб, бу вазифани амалга ошириш механизмларини белгилаб берган эди.\nҲозирги кунда Оролбўйи ҳудудига мослашган ўсимликлар экиш ишлари олиб борилмоқда.\nМазкур йилнинг 31 январь куни филиал ёшлар иттифоқи бошданғиш ташкилоти етакчиси Н.Қыдырниязов бошчилигида ёшлар иттифоқи фаоллари “Яшил ўлка” акциясига ўз ҳиссаларини қўшиш учун Муйноқ туманига йўл олишди. Улар дастлаб Муйноқ экология музейига ташриф буюриб, у ердаги экспонатлар билан танишди. Талабалар Президентимиз ташаббуси билан бугунги кунда ҳар томонлама ривожланиб бораётган Муйноқнинг замонавий кўринишига гувоҳ бўлишди.\nШундан сўнг ташрифнинг асосий қисми ҳисобланган Оролбўйи ҳудудига саксовул экишда ўз ҳиссаларини қўшдилар. Филиал талаба-ёшлари биргаликда енг шимариб ишга киришдилар. 2020 йилнинг қиш-баҳор ойларида 700 минг гектар майдонга ана шундай ўсимликлар экилиши режалаштирилган. Албатта фаол ёшлар қаторида мана шундай савобли ишда иштирок этганларидан фаҳрландилар.\nФилиал талаба ёшлари Муйноқ саёхатини уюштиргани учун филиал раҳбариятига ўз миннатдорчилигини билдириб ўтдилар. Энг муҳими талаба-ёшлар вақти завқли ўтганидан хурсанд бўлишди\nНавДКИ ёшлар иттифоки


Қонун лойиҳаси қайта кўриб чиқилди\nОлий Мажлис Қонунчилик палатасининг 2021 йил 13 январь куни бўлиб ўтган мажлисида депутатлар «Қимматбаҳо металлар ва қимматбаҳо тошлар тўғрисида»ги қонун лойиҳасини биринчи ўқишда кўриб чиқдилар.\nТаъкидлаш лозим, қимматбаҳо металлар ва қимматбаҳо тошлар муомаласи соҳасидаги муносабатларни комплекс ҳуқуқий тартибга солишни назарда тутувчи қонун лойиҳаси ўтган йили Қонунчилик палатаси мажлисида учта ўқишда кўриб чиқилиб, 15 сентябрда қабул қилинган ҳамда Сенатга юборилган эди. Парламент юқори палатаси қўмиталарида ўтказилган муҳокамалар жараёнида қонун лойиҳасининг қатор моддаларига эътирозлар ва таклифлар билдирилиб, Сенатнинг 2020 йил 21 октябрдаги қарори асосида қайтарилган эди.\nШундан сўнг, қонун лойиҳаси юзасидан билдирилган таклиф ва эътирозларга мувофиқ у Вазирлар Маҳкамаси топшириғига асосан манфаатдор вазирлик ва идоралар томонидан қайта кўриб чиқилди. Қонун лойиҳаси такомиллаштирилди. Хусусан, унинг боблари, бўлимлари ва моддалари мантиқий кетма-кетликда жойлаштирилди, металларни эгасизлантирилган ҳисобварақлари тушунчасига аниқликлар киритилди, шунингдек, қимматбаҳо металлар учун ҳисобга олиш нархларини белгилаш нормасига аниқлик киритилди.\nУмуман олганда лойиҳа билан қимматбаҳо металларнинг эркин муомаласи йўлга қўйилмоқда. Тадбиркорлик субъектлари томонидан қимматбаҳо металларни тўғридан-тўғри ишлаб чиқувчилардан ёки биржадан сотиб олиш имкони яратилмоқда.\nШу билан бирга қимматбаҳо металлар ва қимматбаҳо тошлар соҳасида давлат органларининг ваколатлари аниқ белгиланяпти. Бу қимматбаҳо металлар ва қимматбаҳо тошларнинг ноқонуний айланмасига чек қўйиш, истеъмолчилар ҳуқуқларининг кафолатланиши, ҳалол тадбиркорлик субъектларининг ҳуқуқларини ҳимоя қилишга ёрдам беради.\nКўришлар сони: 71


30 минг сўмга уйини фоҳишахонага айлантирди » Sangzor.uz - Инновацион ахборот портали\nSangzor.uz » Суд-ҳуқуқ » 30 минг сўмга уйини фоҳишахонага айлантирди\nУмирова Руқия 33 ёшда. Оилиси билан ажрашди. Ҳаётни бир қатор синовларини бошидан ўтказди ва енгил пул топиш дардига тушди. У яшаш хонадонини фоҳишахонага айлантирди. У 2019 йилнинг 3 сентябрь куни Пахтакор туманидаги яшаш хонадонида қасддан ғаразли ниятларда, Алишер ва Гулсараларни ўзи истиқомат қилиб келаётган уйида, Алишердан 30.000 (ўттиз минг) сўм пул олиб, уларнинг жинсий алоқада бўлишлари учун шароит яратиб берган.\nЖиноят ишлари бўйича Пахтакор туман судининг очиқ суд мажлисида мазкур жиноят иши кўриб чиқди.\nСуд, Руқияга жазо тайинлашда жиноятни ғараз мақсадларда содир этганлигини жазони оғирлаштирувчи ҳолатлар деб эътироф этган ҳолда, аёл кишилигини, муқаддам судланмаганлигини, ёлғиз оналигини, оилада ягона боқувчилигини, қарамоғида икки нафар вояга етмаган фарзандлари борлигини жазони енгиллаштирувчи ҳолатлар деб инобатга олди.\nУмарова Руқия Ўзбекистон Республикаси ЖКнинг 131-моддаси 1-қисми билан айбдор деб топилиб ва шу модда билан ҳар ойлик иш ҳақининг 10 (ўн) фоизи миқдорида давлат даромади фойдасига ушлаб қолган ҳолда 6 (олти) ой муддатга ахлоқ тузатиш ишлари жазоси тайинлади.\nФуқарони чет элга фоҳишалик учун олиб кетаётган шахсга нисбатан ҳукм ўқилди


Жаҳон бозорларида нефт нархлари етти ҳафта давомида тушиб бормоқда: хом ашё котировкалари март ойидаги минимумга қайтди. Бугунги савдода Brent нави бўлган нефт 0,58% га арзонлашди, яъни бир баррели 48,33 долларга тушиб кетди. WTI нави эса, 0,57%га, бир баррели 43,62 долларга сотилди.\n“Қора олтин” ортидан Россия валютаси ўз қадрини йўқотмоқда. Бир евро 71 рублга чиқди: Марказий банк белгилаган евронинг расмий курси эса, 70,7 рубл. Америка валютаси эса, 64 рублга чиқиб кетди.\nTuesday, 11 August 2015 00:09\nИсломий иқтисодиёт узоқ вақт давомида бозорда асосан исломий банклар ва суғурта(такофул) компаниялари билан тақдим этиб келинди: охирги бир неча йилда исломий инвестиция жамғармалари сони ҳам сезиларли ўсди. Янги минг йиллик бошида исломий иқтисодиётда муҳим восита вазифасини ёки аксар исломий облигациялар деб аталадиган сукук бажара бошлади.\nSaturday, 03 January 2015 17:48\nМарказий банкда тунги шошилинч йиғилиш. Ҳал қилувчи ставка 6,5 фоизли пунктга кўтарилди. Рублнинг қадрсизланиши. Москваликлар ўз пулларини банкоматлар орқали олаётганлари ҳақидаги хабарлар. Валюта инқирозини тасвирловчи манзара шунақа кўринишга эга.\nWednesday, 17 December 2014 18:40\nФаластин Халқаро жиноят судида “кузатувчи” мақомини олди\nДушанба куни Халқаро жиноят суди (ХЖС) ўз саммити доирасида Фаластинга кузатувчи мақомини расман берди. Фаластин ушбу мақомни қабул қилгани ҳақида маълум қилди. Фаластинликлар ХЖСга аъзо бўлишга анчадан бери интилиб келмоқда. Хусусан, мазкур судга аъзо бўлиш Фаластин учун Исроилга қарши даъво киритиш ҳуқуқини беради.\nWednesday, 10 December 2014 20:05


Ҳаётини ўзгартиришни истаганлар учун 20 тавсия! - 23 Августа 2014 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2014 » Август » 23 » Ҳаётини ўзгартиришни истаганлар учун 20 тавсия!\nҲаётингизни ўзгартиришни истайсизми? Ишни ўзингиздаги баъзи камчиликларни тўғирлашдан бошлашга нима дейсиз? Масалан, кўнглингиз тусамаган таклифга рад жавобини бериш ҳам ўзингизга бўлган ишончнинг ортишига ёрдам беради. Демак, ўзгаришлар сари олға!\n1. Дилозорларга вақт сарфламанг\nАслида ҳаёт қадрингизга етмаганларга вақт кетказиш учун камлик қилади. Шундай эмасми? Хўш, бу тоифадагилар билан муносабатларни мустаҳкамлашдан нима наф? Ахир ҳақиқий дўст хурсанд бўлганингизда ёнингизда турадиган эмас, қийинчиликда ҳам ёлғиз қолдирмайдиган инсондир. Кайфиятингизга ёмон таъсир қиладиган вазиятларга беэътиборроқ бўлинг.\n2. Муаммодан қочманг\nУларга юзма-юз чиқишни ўрганинг, албатта, бу осон бўлмайди. Турмуш кутилмаган зарбалари билан ҳар қандай инсонни ҳам шошириб қўйиши мумкин. Сиздан эса барча муаммоларни бирваракайига ҳал қилиш эмас, шунчаки уларнинг мавжудлигини тан олиш талаб этилади, холос. Ёдингизда бўлсин, инсон хафа бўлишга, сиқилишга, қоқилиш ва йиқилишга мойил мавжудот. Аслида ҳаётнинг чин мазмуни ҳам шунда эмасми? Муаммоларга тик боқиб, уларни қадамма-қадам ҳал этишни ўрганинг. [ www.BePuL.NeT -Saytdan olindi]\n3. Ўзингизни алдаманг\nҲис-туйғуларнинг энг бемаъниси, бу — кишининг ўз-ўзига ачиниши. Турли вазиятлардан уддабуронлик билан чиқиб кетарсиз балки, аммо виждонингиз лофларингизга ишонмайди. Шунинг учун ҳақиқатни тан олинг.\n4. Эҳтиёжларингизни қондиришни ўрганинг\nБошқаларга меҳр, эътибор бера туриб, баъзан ўзимиз ҳақимизда унутиб қўямиз. Яқинларни бир четга суриб, бор эътиборни ўзингизга қаратинг, деган фикрдан йироқмиз. Бироқ ҳар қандай вазиятда ҳам кўнгил эҳтиёжларини қондиришга имкон топа билинг. Агар дунёда қалбга қулоқ солиш учун бир лаҳза вақт ажратилган бўлса, демак, ўша лаҳза ҳозирдан бошланди.\n5. Бошқанинг ниқобини кийманг\nТурмушнинг энг мушкул дамларида ҳам ўзлигини йўқотмаган инсон чин инсондир. Тўғри, атрофда ақллироқ, чиройлироқ, чаққонроқ кишилар бисёр, лекин улар асло сизнинг ўрнингизни боса олишмайди. Шуни унутманг! Бошқалар учун ўзингизни ўзгартиришга уринманг. Ёдингизда бўлсин, сизни чин дилдан яхши кўрган инсон борингизча севади. [ www.BePuL.NeT -Saytdan olindi]\n6. Ўтмишдаги хатолар учун ўзингизни айбламанг\nБир пайтлари йўл қўйган хатоларингизни такрор ва такрор хаёлингизда гавдалантирсангиз-да, тўғирлай олмайсиз. Улар янги ҳаёт бошлашингизга тўсқинлик қилади. Кўпинча хатолар тўғри йўлни топишга ёрдам берган. Аввал ҳаётингизда қандай воқеа бўлиб ўтганидан қатъи назар, у сизни келажакка тайёрлаганлигини тан олинг.\n7. Хато қилишдан қўрқманг\nБирор ишни бажариб бўлгач, нотўғри эканлигини билиш, уни бажармай туриб афсуслангандан кўра афзалроқ. Ҳар қандай омад ортида ўнлаб, балки юзлаб омадсизликлар ётган бўлиши мумкин. Хато қилишдан чўчиманг, фақат камчилигингизни ўз вақтида тузатишга одатлансангиз, бас.\n8. Бахт улашинг\nБиз эгалик қилишни истайдиган нарсаларнинг аксари қимматбаҳодир. Аммо асл ҳақиқат шундаки, бизни бахтли қила оладиган туйғулар — муҳаббат, тинчлик, кулгу, хотиржамлик аслида бепул. Уларни ўз қўлимиз билан ярата олганимиз учун ҳам қадрига етмасмиз... Бу туйғулардан яқинларингизни бебаҳра қўйманг!\n9. Кимдир сизни бахтли қилишини кутманг\nАгар феъл-атворингиздан, ҳаётингиздан кўнглингиз тўлмаётган бўлса, бошқалар билан муносабатлар сизни бахтли қила олмайди. Ўз устингизда ишлашдан тўхтаманг. Ўзгаларга қувонч улашишдан аввал кўнгил хотиржамлигига эришинг. [ www.BePuL.NeT -Saytdan olindi]\n10. Тўғри қарор қабул қилинг\nҚарор қабул қилишдан аввал бот-бот ўйлайверсангиз, йўқ жойдан муаммо орттиришга одатланиб қоласиз. Яхшиси, вазиятга тўғри баҳо бериб, тезроқ қарор қабул қилишни ўрганинг.\n11. Доим тайёр туринг\nЁдда тутинг, ҳар бир ишда таваккал бўлади. Бу дунёда ҳеч ким ҳеч нарсага юз фоиз кафолат беролмайди. Берилаётган муҳим имкониятлар эса инсонни ўйлашга, қарор қабул қилишга ва албатта, тинчининг бузилишига сабаб бўлади.\n12. Атрофингиздагилар билан рақобатлашманг\nБошқалар сиздан кўра омадлироқ эканлигини ўйлаб сиқилманг. Аксинча, чин дилдан ҳаракат қилиб, улардан устун эканлигингизни биринчи навбатда ўзингизга исботланг. Ахир энг муҳими — инсоннинг ўзига бўлган ишончи.\n13. Ўзингизни оқлашга мажбур қиладиган ишлардан йироқ бўлинг\nОлтинга тенг вақтингизни қилган ишларингизни оқлашга сарфламанг. Чунки, дўстларингиз қандай инсон эканлигингизни яхши билишади. Душманлар эса охир-оқибат айтганларингизга ишонишмайди. Шунчаки, ўзингиз нимани тўғри деб билсангиз, ўшани қилинг.\n14. Майда нарсаларга ҳам эътиборли бўлинг\nАҳамиятсиз кўринган оддий нарсалардан ҳам баҳра олишга одатланинг. Ахир бир куни ўтмишга назар ташлаб, шулар аслида чинакам бахт бўлганлигини тушунсангиз, кейин афсусланишга кеч бўлиши мумкин. Инсон ҳаётининг энг яхши қисми мана шу бир қарашда арзимас кўринган лаҳзалардан иборат эмасми?\n15. Барчасини мукаммаллаштирманг\nҲақиқий ҳаёт «аълочи»ларни эмас, «2» баҳо олса-да, мақсад сари олға интилувчиларнигина рағбатлантиради.\n16. Осон йўлдан юришга уринманг\nТақдир инсонни бирор ютуққа эришиш учун бошқасидан воз кечишга мажбур қилади. Ва бу осон кечмайди. Бир қарашда енгилдек кўринган вазифа аслида анча мушкул бўлиши ҳеч гап эмас. Икки йўлдан бирини танлашга тўғри келганида кўнгил амрига қулоқ тутинг, чунки у сизни алдамайди.\n17. Кўнгилингизни бўшатишдан уялманг\nСиз кучли бўлишга мажбур эмассиз, доим буни бошқаларга исботлаб туришингиз ҳам шарт эмас. Бошқаларнинг фикри ҳақида ортиқча ташвишланишга ҳам ҳожат йўқ. Агар йиғлагингиз келса, марҳамат, кўзёшлар кўнгилдаги ғуборларни ювади. Ожиз кўриниб қолишдан чўчиманг.\n18. Бошқаларни айбламанг\nОрзуларингизнинг ушалиши масъулиятни ҳис этишингизга боғлиқ. Муаммоларингизда бошқаларни айблашингиз эса ана шу масъулиятни бўйнингизга олишни истамаётганингиздан дарак беради. Ниятимга етай десангиз, муаммоларингизда бошқаларни айблашни бас қилиб, уларни ҳал этишга ҳаракат қилинг.\nҲаддан ортиқ хавотирга берилиш машаққатлардан халос этмайди, аксинча у бугуннинг қувончларидан узоқлаштиради. Бирор иш юзасидан қаттиқ қайғуришдан аввал ўзингизга «Бир неча йилдан кейин ҳам шу иш мен учун ўз аҳамиятини сақлаб қоладими?» деган саволни бериб кўринг. Агар йўқ деган хулосага келсангиз, бу муаммо ортиқча ташвишланишингизга арзимайди.\n20. Ношукурлик қилманг\nОмадга эришсангиз ёки омадсизликка юз тутсангиз ҳам, эсон-омон уйқудан кўзингизни очганингиз учун шукр қилишни канда қилманг! Умрингиз давомида йўқотган нарсалирингиздан кўра эришганларингиз ҳақида ўйлаб кўрсангиз, шукр қилиш учун сабабларингиз кўплигидан ҳайратга тушасиз.\nКатегория: Foydali maslahatlar / Полезны советы | Ko'rganlar:: 2205 | Добавил: www.horazm.net | Теги: maslahatlar, Maslahat bering, маслахат, tekin maslahat, foydali, маслахат беринг, текин маслахат, полезные советы, Maslahat | Рейтинг: 0.0/0


Исломда ибодатнинг маъноси | Azon.uz - Ахборот-таҳлилий портал\nИсломда ибодатнинг маъноси\n15:00 18.12.2018 832\nИбодат Аллоҳ таолонинг ҳар бир умматга бажаришга буюрган ва унинг қандай бажарилишини ўргатиш учун пайғамбарлар юборган ишдир. Аллоҳ таоло бундай марҳмат қилади: “Дарвоқе, Биз ҳар бир умматга: “Аллоҳга ибодат қилинглар ва шайтондан йироқлашинглар” (деган ваҳий билан) пайғамбар юборганмиз” (“Наҳл” сураси, 36-оят).\nИбодат сўзи арабча “таъбид” сўзидан олинган бўлиб, “итоат қилмоқ”, “бўйин эгмоқ” деган маънони билдиради. Аллоҳга ибодатнинг умумий ва хусусий икки хил маъноси бор. Бу сўздан “бўйинсуниш” мақсад қилинса, умумий маъно кўзланган бўлади. Бунга барча яралмиш киради. Зеро, катта-кичик барча оламлар, ақлли-ақлсиз, кофир-мўмин, бутун одамзот, жонли-жонсиз ҳаммаси Аллоҳ таолонинг махлуқоти бўлиб, Унинг амри билан вужудга келади, иродаси билан жараён этади.\nАгар “ибодат” сўзидан Аллоҳнинг буюрганларини бажариш кўзда тутилса, унда бу маъно фақат мўминлар учун хос бўлади. Чунки улар Аллоҳ таолога ҳақиқий бандалик қиладилар. Улар шундай кишиларки, Аллоҳ таолони барча исм ва сифатлари билан танишади, Унга бирор нарсани шерик деб билишмайди. Фақатгина Ўзига холис бандалик қилишади. Аллоҳ таоло Қуръони каримда бундай дейди: “(Иблис) айтди: “Эй Раббим, қасамки, энди мени йўлдан оздирганинг сабабли, албатта, уларга (Одам болаларига) ердаги (барча гуноҳ ишларни) чиройли кўрсатиб қўюрман ва албатта, уларнинг ҳаммаларини йўлдан оздирурман. Илло, уларнинг орасидаги ихлосли бандаларинггина (бундан мустаснодирлар). (Аллоҳ) деди: “Менинг зиммамдаги Тўғри йўл шудки, Менинг бандаларим устидан сен учун ҳеч қандай салтанат (ҳукмронлик) йўқдир, илло, сенга эргашган гумроҳларнигина (йўлдан оздира олурсан)” (“Ҳижр” сураси, 39-42-оятлар).\nАллоҳ таоло буюрган ибодат Ўзи яхши кўрадиган ва рози бўладиган зоҳирий, ботиний сўз ҳамда ҳаракатни бажариш ва унга терс тушадиган ҳар қандай нарсадан узоқ бўлиш демак. Бу ибодатларнинг таянчи эса ихлосдир.\nИбодатда ихлос ва сидқ бўлиши шарт. Мўмин Аллоҳ таоло буюрганини бажариш, тақиқлаганидан қайтиш, Ҳисоб кунида Аллоҳ таоло ҳузурида туришга тайёрланиш, дангасаликни ташлаш ва нафсининг истакларига қарши боришга ғайрат қилиши лозим.\nБундан ташқари, ибодатлари Расулуллоҳ соллаллоҳу алайҳи васалламнинг суннатларига мувофиқ келиши, динда кейин пайдо бўлган ҳар хил бидъатларни қўйиб, Аллоҳ таоло буюрганидек ибодат қилиши керак.\nЮқоридаги таърифларга зид келадиган ҳамма нарса инсонларга қуллик қилишдир. Ширк, риё, бандасининг розилигини кўзлаб, Аллоҳнинг амрларини тарк қилиш Аллоҳга бандалик доирасидан ташқаридаги ишлардир.\nАллоҳга бандалик муҳаббат, қўрқув (хавф) ва умид (ражо)ни жамлайди. Банда Раббини яхши кўради, Унинг жазосидан қўрқади, раҳмати ва савобидан умид қилади. Зеро, булар бандаликнинг ажралмас уч рукни, Аллоҳ таолога қуллик хорлик эмас, балки шарафдир.\nАллоҳ таоло барчамизни солиҳ бандаларидан қилсин!


Яман вирус туфайли келиб чиқадиган очликдан энг кўп азият чекадиган мамлакат бўлиши мумкин | KITAB.UZ\nКамбағалликка қарши курашда дунёнинг 90 дан ортиқ мамлакатида фаолият олиб борувчи Oxfam ташкилоти Яман ва Сурияни коронавирус пандемияси даврида юзага келувчи очликдан энг кўп азият чекадиган мамлакатлар қаторига киритди.\nOxfam бу ҳақда ўзининг “Очлик вируси: CОVID-19 қандай қилиб дунёда очликни келтириб чиқармоқда” деб номланган баёнотида хабар берган.\nУшбу хабарда айтилишича, Яман коронавирус туфайли юзага келадиган очликдан энг кўп зарар кўриши мумкин бўлган мамлакат бўлиб, бу давлатдаги 15.9 миллион киши очликка дучор бўлиши мумкин. Бу аҳолинининг 53 фоизи овқатсиз қолиши мумкинлигини англатади.\nШунингдек, ушбу хабарда урушлар Яманнинг инфратузилмасига ва озиқ-овқат ишлаб чиқариш ҳамда уни импорт қилиш қобилиятига қандай таъсир ўтказгани баён қилинган.\nФорс кўрфазидаги коронавирус туфайли юзага келган иқтисодий пасайиш ва нефть нархининг мисли кўрилмаган даражада тушиши ҳам Яманга жиддий таъсир ўтказди.\n2020 йилнинг дастлабки тўрт ойи мобайнида Яманга қўшни давлатлардан хайрия сифатида келадиган моддий ёрдам 80 фоизга камайди.\nПандемиядан олдин ҳам 90 фоиз озиқ-овқат маҳсулотларини четдан сотиб олувчи Яманда март ойида озиқ-овқат импорти 43 фоизга, апрель ойида эса 39 фоизга камайган.\nШунингдек, Oxfam хабарида айтилишича, Яманда июнь ойида 900 дан ортиқ одамнинг коронавирусга чалингани ва 250 дан ортиқ ўлим ҳоллари қайд этилган.\nЛекин, Яманнинг соғлиқни сақлаш тизими яхши эамслиги боис касалланганлар ва ўлганлар сони бундан кўп бўлгани айтилган.


Конституцияга ўзгартириш киритиш тўғрисидаги қонун лойиҳаси матни эълон қилинди - xabar.uz\nКонституцияга ўзгартириш киритиш тўғрисидаги қонун лойиҳаси...\n30.12.2020 10:27 0 1646\nХабарингиз бор, ОАВ ва блогерлар томонидан Ўзбекистон Конституциясига ўзгартишлар киритиш тўғрисидаги қонун лойиҳаси жамоатчиликка бирор марта эълон қилинмасдан, ҳаттоки кичик хабари ҳам берилмасдан Қонунчилик палатаси томонидан қабул қилингани, кейинчалик Сенат Ялпи мажлисига киритилганига эътирозлар билдирилган эди.\nЭътирозлардан сўнг, Сенат Ялпи мажлиси кун тартибидан бу масала чиқариб ташланди. Бугун эса Сенат сайтида қонун лойиҳасининг тўлиқ матни эълон қилинди.\nАслида бу ишни Қонунчилик палатаси қилиши керак эди. Қонунчиликда Сенат томонидан қонун лойиҳалари матни эълон қилиниши ҳақида бирорта банд йўқ. Аммо «Ўзбекистон Республикаси Олий Мажлиси Қонунчилик палатасининг регламенти тўғрисида»ги Қонуннинг 15-моддасида биринчи ўқишда қабул қилинган қонун лойиҳасининг матни, қоида тариқасида, Қонунчилик палатасининг расмий веб-сайтида эълон қилиниши айтилган.\nҚонунчилик палатаси 24 ноябрда қабул қилган қонуни ҳақида ҳеч бўлмаса бир оғиз хабар бериб ҳам қўймаган, жамоатчиликдан буни негадир «сир сақлаган». Эътирозлардан кейингина Расул Кушербаев умумий мазмунда ўз канали орқали маълум қилганди.\nХуллас, халқ сайлаган, лекин ҳалигача ўзини халқдан баланд панжаралар билан ажратиб турадиган Олий Мажлис Қонунчилик палатасининг шу ишига 2 баҳо қўйган бўлардим. 1 қўйса ҳам бўладию, ҳа, майли, Ҳожибой Тожибоевнинг латифаси ҳурмати 2 қўйдим.\nБутун бошли Конституцияга ўзгартиришлар киритиш ҳақидаги қонунни қабул қилишиб, лекин бу ҳақда жамоатчиликка лом-мим демаган Парламентга яна қанақа баҳо бериш мумкин, билмадим?\nХуллас, қонун матни билан Сенат сайтидаги мана бу ҳавола орқали танишишингиз мумкин.\nМенинг фикру ожизимча, бу Қонун 1 январга қадар тезлаштирилган тартибда Сенат томонидан маъқулланиб, ундан кейин имзодан чиқса керак. Чунки дарёни кўрмаса ҳам этигини ечиб қўйган суд тизимидаги масъулларимиз аллақачон йўқ судларнинг йўқ лавозимига судьяларни тайинлаб қўйган. Фармонга кўра, улар 1 январдан ишини бошлаши керак. Агар 1 январгача Конституцияга ўзгариш кирмаса, улар ҳавода муаллақ осилиб қолади. Ва ўз-ўзидан суд тизими, шу ислоҳотларнинг бошида турганлар бироз шарманда ҳам бўлишади. Шу шармандаликнинг олдини олиш учун Конституцияга жуда тез, шошилинч равишда ўзгартириш киритиш талаб этилади.\nБу шунчаки менинг тахминларим, албатта. Қолганини бошимиз омон бўлса, кўраверамиз.\nСенат қонун лойиҳаси конституция\nЖамият 09/04, 18:14\n«Мактаб ўқувчисининг номусига теккан шахсга 14 ойдан бери чора кўрилмаган» — Сенат\nҲуқуқ 09/04, 08:38\nСенатнинг ўн тўртинчи ялпи мажлиси чақирилди\nЖамият 19/03, 23:00\nАвиачипта сотишда эскирган бюрократик усуллар ҳамон сақланиб қолаётганди\nҲуқуқ 17/03, 12:48\nСенат қўмитаси 14 ёшли қизга алоқадор ишни ўрганиб чиқди


Конвойда олиб келинган Муродбой ва шериклари лезвияни қаердан олишган? — Sof.uz\n29.05 22:31 1704 Ўзбекистон\n«Шу ҳолат ҳозир суриштирувда. Ҳар ҳолда уларнинг ёнида лезвия аввалдан бўлмаган лезвия. Чунки улар ҳибсдан олиб келинган. Суд залида кимдандир ёки қаердандир олганлар. Тез орада ИИВ бу бўйича тўлиқ баёнот эълон қилади», – дейди Бобур Тўлаганов Kun.uz мухбири билан суҳбатда.


15.11.2018 18:04 0 170\nРозия аянинг номида Андижон шаҳрининг Буюк Турон маҳалласида жойлашган биттагина хонадон бор. Оиласи билан шу ерда яшаб келяпти. Фарзандларини ўқитди, олий маълумотли қилди, ортиқча мол-мулкка ошинмади.\nЭнди бу ёғини сўрасангиз, ая эсини таниганидан бери бирорта олтин балиқ ёки кўзадан сеҳргар жин чиқиб, уй-жой совға қилмаганлиги ҳам рост гап. Маҳаллага пенсия тарқатаётган банкир йигитлар билан келган солиқ инспекторига иккита уйи йўқлигини тушунтиролмай жони ҳалак бўлди! Роппа-роса бир ой аввал ДСИга бориб, ер ва мол-мулк солиғини тўлаб келган эди. Тўлов паттаси ҳам бор. Аммо солиқчи тушмагур қани энди буни тушунса? «Иккита участкангиз бор, тамом. Пенсиянгиздан ушлаб қоламан!»\nМожарога маҳалла раиси аралашди. «Иккита участкаси йўқлигига мен кафилман», деб жиғибийрони чиқди. Яна у «Бу ерда қандайдир тушунмовчилик бор. Пенсиясига нимага чанг соляпсизлар?» — деди.\nАлқисса, салкам ярим соатлик диққатбозликдан сўнг онахонга пенсия пулини бериб юборишди. Дилхиралик эса хаёлидан кетмай қолди.\nАхир шу йил 12 октябрь куни солиқ идорасига бориб текширтирган, жами 204 минг сўм қарзи борлигини айтишган. Инспекция биносида «Ипотекабанк»нинг коммунал кассаси жойлашган экан. Дарҳол қарзини тўлаган. Шундан кейин, мана, тағин «иккита ҳовлингиз бор, иккитага тўлайсиз», деган маълумотга дуч келди. Розия ая «Шошмай тур-чи, раҳбарингга бориб, адабингни бердираман!» дея Андижон шаҳри давлат солиқ инспекциясига келди.\nЧучварани хом санаган экан: раҳбарни ҳам, ўринбосарларини ҳам топишнинг имкони бўлмади. Инспекциянинг ҳали у, ҳали бу ходимига учрайвериб, тўрт соат сарғайди. Бунинг устига, инспекторлардан бири кафтдек қоғозга мол-мулкдан 62 минг, ер солиғидан 76 минг сўм қарзингиз бор, деб ёзиб берди. Ая «Мана квитанция! Тўлаганман!» деган эътирозига «Муаммони банк ҳал қилади!» деган совуққина жавобни олди. Кассага борса, «Пулингизни ўша куниёқ ўтказганмиз», деб изоҳ бериб туришибди.\nҲайрон бўляпсизми? Қарзини тўлаган, ҳужжатлари бор, аммо пуллар ерга кириб кетганми, осмонга учиб кетганми — ҳеч бир солиқ ходими тайинли гап айтмади. «Фалончига учранг, пистончига учранг...» деб оворайи сарсон қилишди. «Аловуддиннинг сеҳрли чироғи» фильми қаҳрамони айтганидек, «Тушда кўрган ўнг бўлолмас, ўнгда кўрган туш бўлолмас. Туш билан ўнг — ўнг бўлолмас, ўнг билан туш — туш бўлолмас...» деганлари шу-да!\nРозияхон Абдураҳмонова таҳририятимизга келди. Муаммога ойдинлик киритишга уриндик. Шаҳар давлат солиқ инспекциясининг солиқ тўловчилар билан ишлаш бўлими инспектори Умиджон Азизов «Бу масалада прогноз бўлимига учрайсиз», деб йўл кўрсатди.\nПрогноз бўлимидагилар эса менга: «Фуқаролар томонидан тўланган солиқ суммалари айрим ҳолларда техник носозлик туфайли базада кўринмай қоляпти. Ботиржон деган ҳамкасбимиз тўлов масаласига аниқлик киритиб беради. Дастурга унинг компьютери орқали кирилади. Ўшанга учранг. Аммо Ботиржон бугун ишга чиқмади», деб бошларини сарак-сарак қилишди.\n— Бир вақтнинг ўзида солиқ, кадастр идоралари ҳамда давлат хизматлари агентлиги компьютер базасида кўриниб турадиган янги дастур ишга тушган, — дейди инспекциядан Буюк Турон маҳалласига бириктирилган инспектор Элдорбек Фозилов. — Фуқаро тўлаган пул солиқ базасида турибди. Уни кадастр базасига бириктириб қўйилса, бошқа муаммо йўқ.\nР.Абдураҳмонованинг номида иккита уй-жой бор, деб айюҳаннос солишди. Бу ҳақда шу йилнинг 30 август санасида яшаш манзилига икки хил тўлов хабарномаси юборилди. Қаранг, ҳар икки ҳужжатда манзил бир хил, солиқ тўловчининг идентификация рақами бир хил, бироқ кадастр рақамлари ҳар хил. Бу компьютернинг хатоси эмиш. Бугун солиқ инспекциясига кириб, мурожаат қилаётган фуқароларни кузатсангиз, компьютер базасидаги чалкашликлар кўпчиликни сарсон қиляпти.\nВилоят ер тузиш ва кўчмас мулк кадастри давлат корхонаси Андижон шаҳар филиали мутахассиси Илҳомжон Долимов бу масалада одамларга тушунтириш керак, деб ҳисоблаяпти.\n— Розияхон ая бундай машмашага дуч келган ягона солиқ тўловчи эмас. Яқинда бир фуқаро ҳам солиқ қарзи кўпайиб кетганлигини айтиб, мурожаат қилди, — дейди у. — Унинг идентификация рақами (СТИР)га иккита уй бириктириб қўйилган экан. Солиқ инспекциясидан бизга юборишибди. Уч томонлама дастур ёрдамида аниқлик киритдик: бошқа бир фуқаронинг номидаги уй-жойга, ҳақиқатан ҳам, солиқ ходимларининг хатоси туфайли унинг СТИР рақами тушиб қолган экан. Дарҳол хатони тузатдик...\nКўряпсизки, занжирли ҳалқага ўхшаш солиқ-кадастр базасидаги хатоликлар кўпчиликни сарсон қиляпти. Бу ҳол давлат хизматлари агентлигида маълумотнома тақдим этиш жараёнида ҳам учрайди. Чунки «занжир»нинг бир учи агентликка боғланади.\nДарвоқе, Розияхон аянинг шикояти бўйича Андижон шаҳар давлат солиқ инспекциясидан расмий изоҳ олиш учун борганимизда, навбатчи ходимлар техник воситалар, хусусан, қўл телефони билан ичкарига киритмаймиз, дейишди. Солиқ тизимида шундай қоида борми?\nҲолбуки, Ўзбекистон Республикасининг «Журналистлик фаолиятини ҳимоя қилиш тўғрисида»ги қонунида «Журналист ўз касбига доир фаолиятни амалга ошириш чоғида... мансабдор шахс қабулида бўлиш; маълумотларни белгиланган тартибда ёзиб олиш, шу жумладан, зарур техника воситаларидан фойдаланган ҳолда ёзиб олиш ҳуқуқига эга»лиги белгилаб қўйилган. Шундай қилиб, суриштирув жараёнидаги «тўсиқ»лар туфайли фуқаро мурожаатини ўрганиш ярим йўлда қолди.\nАндижон солиқ Кадастр бюрократия


Юз билан юзлашишни истайсизми?\nБунинг учун японларга ўхшаб овқатланиш керак. Кўпчилик биладики, Япония аҳолиси узоқ умр кўриш бўйича дунёда энг юқори ўринлардан бирини эгаллайди. Ушбу мамлакатда кексалик 85 ёшдан кейин бошланади. Анча-мунча одамлар юз ёшгача умр кўради.\nЯпонлар бунинг сирини яширмайди. Биринчидан, Кунчиқар мамлакатида одамлар кўп ҳаракат қилади – пиёда, велосипедда юради. Шахсий машиналардан фойдаланмасликка интилишади. Метро ва автобусда ўтиришдан кўра тик туришни афзал кўришади. Баъзи японлар ҳатто компьютерда ҳам тик оёқда ишлашади.\nУлар тоза ҳавода сайр қилишни, табиат қўйнида дўстлар билан учрашишни, эрталаблари гимнастика машқлари бажаришни хуш кўришади, профилактик мақсадда шифокор кўригидан ўтиб туришади. Шунингдек, японларнинг узоқ умр кўришида таомномаси жуда катта аҳамиятга эга. Уларнинг овқатланиши бизникидан кескин фарқ қилади.\nЯпонларнинг таомлари орасида қовурмалар камдан-кам учрайди. Улар озиқ-овқат маҳсулотларини кўпинча қайнатади, печда пиширади. Натижада таом ёғсиз бўлиб чиқади. Ўғ эса, маълумки, томирларда тиқилмалар ҳосил қилади.\nАгар маҳсулотларни қовуришга тўғри келса, уни баланд оловда қовуришади. Бунинг учун чуқур товалардан фойдаланишади. Бундай товалар тез қизиб, маҳсулотларни қисқа вақт ичида қовуриш имконини беради. Натижада маҳсулотларда кўпгина фойдали моддалар сақланиб қолади.\nҲар куни – суюқ овқат\nШуни эсда тутингки, ҳар куни суюқ овқат ичиб туриш ниҳоятда фойдали. Японларнинг суюқ овқатлари балиқ бульони асосида тайёрланади. Уларнинг дастурхонидан денгиз маҳсулотлари, сув ўтлари аримайди.\nҚайласига – гуруч\nБошқа миллатларга қараганда, японлар кўпроқ гуруч истеъмол қилади. Таъбир жоиз бўлса, дастурхонга ноннинг ўрнига ҳам гуруч тортилади. Уни деярли барча таомлар билан қўшиб тановул қилишади. Бу ниҳоятда фойдали. Чунки гуруч турли витаминлар ва углеводларнинг кони. У сабзавотлар, сув ўтлари, денгиз маҳсулотлари билан истеъмол қилинса, янада фойдали. Японлар гуручни пишираётганда ёғ ва туз қўшмайди.\nҚаҳва ўрнига кўк чой\nЯпонлар қаҳвани унча хуш кўришмайди. Унинг ўрнига кўк чой ичишни маъқул билишади. Зеро, кўк чой антиоксидантларга бой бўлиб, чанқовни қондиради, қон айланишини яхшилайди. Одатда йирик баргли ёки махсус кукун ҳолидаги кўк чойни яхши кўришади. Пакетга жойланган чойларни эса мазкур мамлакатда топа олмайсиз. Японлар уни чой ўрнида кўришмайди.\nКунчиқар мамлакатида овқатни бир неча кунга мўлжаллаб тайёрлашга одатланишмаган. Нонуштага, тушликка ва кечки пайт учун алоҳида-алоҳида таом пиширилади. Балиқ ва денгиз маҳсулотларини одатда бозордан харид қилишади ва шу заҳотиёқ пиширишади. Аксар хорижликлар озиқ-овқат маҳсулотларида тайёрланган санаси қайд этилмаганини кўриб ҳайрон қолишади. Ваҳоланки, ажабланишга ҳожат йўқ. Чунки уларнинг барчаси сотилаётган куни тайёрланган бўлади. Бу балиқ шу куни тутилган, сабзавот ва мевалар шу куни даладан олиб келинган дегани.\nОз-оздан ва секин тановул қилишади\nЯпонияда таом оз-оздан тортилади. Фақат суюқ овқатларгина чуқур идишларга сузилади. Қуюқ овқат солинадиган ликопчаларнинг диаметри 15 сантиметрдан ошмайди. Мамлакатдаги ёзилмаган қоидага кўра, овқатнинг озгинаси идишда қолиши керак. Бунинг устига, японлар қуюқ таомларни таёқчалар ёрдамида ейди, натижада тез тўяди. Улар шошилмасдан, бамайлихотир овқатланади.\nПиёда юринг – умрингиз узоқ бўлади!\nСарлавҳани ўқиб Юсуфжон қизиқ Шакаржоновнинг «Кулинг – умрингиз узоқ бўлади!» деган машҳур гапи ёдингизга тушгандир. Врач-кардиолог ва геронтологлар «Агар киши кам пиёда юрса, жиддий хасталикларга чалиниши мумкин», дея огоҳлантиради.\nХўш, яёв юришнинг меъёри қандай? Киши ёшлигида бир кунда камида 10 минг қадам юриши лозим. Кексайганда эса кунига камида 5 минг одим босиши керак.\n10 минг қадам босиш тоза ҳавода тахминан 1,5 соат сайр этиш дегани. Атиги уч дақиқагина юрсангиз, шу ҳам фойдадан холи эмас, қон босими пасайишига ёрдам беради. Агар 15 дақиқа сайр этсангиз, қонингиз таркибидаги қанд миқдори камаяди. Борди-ю, 30 дақиқа яёв юрсангиз, вазнингиз камаяди.


Обаманинг собиқ фотосуратчиси Трампнинг жиғига тегмоқдами?\n10:04 / 10.02.2017\nОқ уй ва Барак Обаманинг собиқ шахсий фотосуратчиси Пит Суза Дональд Трамп президентлик лавозимини эгаллаганидан бери Инстаграм’да шахсий саҳифасини юритмоқда. Кўплаб фотосуратлар ҳукуматни топшириш жараёнини акс эттирган бўлса, кейинчалик Суза Обама иштирокидаги эски суратларни тақдим эта бошлади.\nThe Guardian нашрининг таъкидлашича, собиқ президент ҳаётидан ҳикоя қилувчи кадрлар Трамп хатти-ҳаракатлари билан таққосланган. Суза президент мамлакатга қочқинлар ва мусулмонлар мамлакатларидан муҳожирларни киритмаслик ҳақидаги фармонга имзо чеккач, Обаманинг қочқинлар оиласидан бўлган қизча билан мулоқот қилаётгани тасвирланган суратни эълон қилди.\nХудди шундай вазият Барак Обама Мексика президенти Энрике Пенья билан мулоқот қилаётган пайтидаги кадр билан ҳам кузатилган. Фотосуратчи уни Трамп Пенья билан икки давлат чегарасида девор қуриш масаласи бўйича баҳслашган куни чоп этган.\nТрамп Нил Горсач номзодини АҚШ олий суди аъзолигига илгари сурганида эса, Суза Обама республикачилар қабул қилмаган бошқа номзод – Меррик Гарлэнд билан тургани тасвирланган суратни тақдим этди.\nТрамп Австралия бош вазири Малкольм Тернбулл билан телефон орқали “баланд овозда гаплашгани” ҳақидаги хабарлардан сўнг, Instagram-саҳифада Обама у ва Янги Зеландия бош вазири билан дўстона суҳбат қураётгани акс этган кадр тақдим этилди.\nСуза фотосуратлардан бирида Обама кабинетидаги аёлларнинг сонига эътибор қаратган. Бунга қадар Трамп янги фармонга имзо чекаётгани ҳамда унинг атрофида фақат эркаклар турганини кўриш мумкин бўлган тасвир пайдо бўлганди.\nФотосуратчининг кўрсатишича, у айни дамда ҳеч қаерда ишламаяпти ва эркин агент мақомига эга. Суза имо-ишораларга бой бўлган суратлардан ташқари, Обама президентлиги давридаги бошқа муҳим лаҳзалар акс этган кадрларни ҳам эълон қилиб боради.


O‘zLiDeP депутати ташаббуси билан 2 километр масофага ичимлик суви қувурлари тортилди | O'zLiDeP\nO‘zLiDeP депутати ташаббуси билан 2 километр масофага ичимлик суви қувурлари тортилди\nХалқ депутатлари Кармана туман Кенгашидаги O‘zLiDeP депутатлик гуруҳи аъзоси Камолиддин Астанақулов ўз сайловчиларига ҳисобот берди.\nТаъкидлаш керак, депутат ҳисобот даврида 70 дан ортиқ депутатлик мурожаатлари ва сўровлари чиқарди. Унинг ташаббуси билан Кармана туманидаги “Талқоқ” маҳалласи “Лубатон” қишлоғидаги 60 дона электр симёғочлар янгиланди. 2 километр масофага ичимлик суви қувурлари тортилди.\nБундан ташқари, К.Астанақуловнинг депутатлик мурожаатларига асосан “Лубатон” қишлоғидаги марказий кўча дастурга киритилиб, 800 метр қисми асфалтлаштирилди. Жорий йилнинг май ойида Кармана туманидаги “Талқоқ” маҳалласида ўтказилган сайёр қабулда фуқаролардан тушган мурожаатларга асосан туман ободонлаштириш бўлимига чиқарилган депутатлик мурожаати натижасида хонадонларни рақамлаштириш ишлари олиб борилмоқда.\nН.Рузиева Навоий вилояти, Учқудуқ туман бўлими аппарат раҳбари2018-06-14 15:20:29\nЎзЛиДеП депутатларининг бундан кийен ҳам халқ билан ёнма-ён бўлиб, халқни дарду-ташвиши билан яшашида куч ва қувват тилаб қоламан.\nҚ.Эшқораева Навоий вилояти, Учқудуқ тумани ижрочи котиб2018-06-14 14:55:59\nБиз бугунги кунда депутатларимизнинг кўплаб самарали фаолиятларига гувоҳ бўлмоқдамиз. Халқни мавжуд муаммоларига ўз вақтида ижобий ечим топилишига кўмаклашган депутатларимизни чин маънода ҳақиқий жонкуярлар деб атасак асло муболаға бўлмайди назаримда.\nO‘zLiDeP Яшнобод туман Раиси Саидолим Насретдинов2018-06-14 13:30:58\nДарҳақиқат, бугунги кун талабларига жавоб берадиган шароитлар яратиш орқали ҳудудлар тараққиётини ошириш каби жуда актуал масала кўтарилган. O`zLideP Депутатларига ҳудудлар ҳолатини ўрганиш вақтида вужудга келаётган камчилик ва муаммоларни бартараф этишларида куч-қувват тилаб қоламан.\nМаликахон Жалолова2018-06-14 10:56:20\nХалқнинг дардини тинглаб уни қийнаётган муаммоларга ечим топа олган депутатлар халк ишночига киради ва халкимиз депутатларга ишона олади деган фикрдаман\nБ.Ражабов Шовот туман кенгаши депутати2018-06-14 10:36:33\nЖонкуяр депутатларнинг ташаббуслари билан жойларда олиб борилаётган амалий ишлар ўз натижаларини бермоқда. Халқ дардига қулоқ тутиб, уларнинг розилигини олиш савобли иш.\nЖиззах вилоят Мустақиллик МФЙ БПТ фаоли А.Собиров2018-06-14 10:25:16\nДепутатларимиз ташабуси билан қилинган сай-харакатлар ўз самарасини беради.\nO`zLiDeP Сурхондарё вилоят Кенгаши Ёшлар билан ишлаш бўлими мудири Зебинисо Сапарова Давлат қизи2018-06-14 10:17:02\nO‘zLiDeP депутати ташаббуси билан бу каби самарали амалий ишларнинг олиб борилиши халқимиз ишончини оқлашимизда муҳим аҳамиятга эга.\nO‘zLiDeP аъзоси Бахадирханова Нилуфар, Яшнобод тумани2018-06-14 09:56:14\nХар-бир худуддан сайланган депутатлар ўз округларини синчковлик билан ўрганиб чиқиб, мавжуд муаммоларни ҳал этишда сидқидилдан ҳаракат қилишса, халқ миннатдор бўлиши билан бирга, худудларда жуда куп яхши ўзгаришларга сабабчи бўлишлари аниқ.


КАТТА МАКТАБНИНГ БИРИНЧИ ЎҚИТУВЧИСИ\n≡Халқ виждони 🕔10:25, 06.10.2016 ✔1416\nМаҳалламизга уч-тўрт ой олдин келин тушди. Катта ўғил бўлгани учун дарров рўзғорини бошқа қилиб, янги уйга кўчириб юборишди.\nҚАЛБЛАРНИ БОҒЛОВЧИ РИШТА\n≡Халқ виждони 🕔10:20, 06.10.2016 ✔1481\nДонишмандлардан бири шундай деган экан:\n«Ҳар қандай халқнинг маданияти, маънавияти, олижаноблигини одамларнинг саломлашиш одобидан билиб олса бўлади».\nЮЗ НАФАР БОЛАНИНГ ОТАСИ\n≡Халқ виждони 🕔10:19, 06.10.2016 ✔1250\nинсонпарварликда дунёга намуна\nВьетнамлик Фуок Фук бутун дунёга беғаразлик нима эканини кўрсатиб берди. Ҳаммаси 2001 йилда — унинг рафиқаси ҳомиладор бўлганида бошланди.\nБИР ИЛДИЗДАН ТУТАШГАНЛАР\n≡Халқ виждони 🕔10:13, 29.09.2016 ✔1450\nЎзимизнинг қишлоқ маҳаллаларида ҳаёт бошқача-да. У ерда яшовчи ҳамма бир-бирига худди қон-қариндошдек яқин, аҳил-иноқ. Ҳамма бир илдиздан туташгандек гўё...\nТЎЙ ҚИЛИШ ҚОЧИБ КЕТАРМИДИ?!\n≡Халқ виждони 🕔10:12, 29.09.2016 ✔1254\nЯқин дугонамнинг унаштирилганига ҳам уч йилча бўлди. Ҳали-бери тўйдан дарак йўқ. Куёв — университет талабаси. Дугонам эса ҳар йили абитуриентлик «гашти»ни суради.\nОИЛА ТИНЧ БЎЛСА, МАҲАЛЛА ОБОД\n≡Халқ виждони 🕔12:02, 22.09.2016 ✔1244\nХалқимизда ноёб бир таомил бор: одамлар бирор ножўя иш қилишдан тийилади, негаки, биров кўриб қолмасин, эртага кўз-кўзга тушади, дейди. Ўзини билган, ҳурмат қилган киши эл-юрт, маҳалла-кўй ва жамоатчиликнинг назари, назорати остида эканини унутмайди.\n≡Халқ виждони 🕔16:24, 20.08.2016 ✔1302\n«Маҳалла» хайрия жамоат фонди томонидан\nЭНГ НАМУНАЛИ МАҲАЛЛА\n≡Халқ виждони 🕔10:08, 04.08.2016 ✔1747\nэлнинг эътиборида, халқнинг иродасида туради\nЭНГ ЯХШИ ОТАЛАР ҚАЕРДА?\n≡Халқ виждони 🕔10:08, 04.08.2016 ✔1338\nёхуд фарзандингиз учун қанча вақт ажратасиз?\nЭЛ ДАРДИГА МАЛҲАМ БЎЛИБ ЯШАШ — САОДАТ\n≡Халқ виждони 🕔10:26, 22.07.2016 ✔1499\nЭнг намунали маслаҳатчи кўрик-танловининг республика босқичи якунланди\n«ЮЗРАБОТ»ДА АЁЛЛАР БЕЛЛАШДИ\n≡Халқ виждони 🕔10:26, 22.07.2016 ✔1387\nМирзо Улуғбек тумани «Юзработ» маҳалласида аёллар спорт фестивали бўлиб ўтди. Эстафета югуриш мусобақасида 75 ёшгача бўлган 36 аёл баҳслашди.\nХалқ ишончи — зиммамизда\n≡Халқ виждони 🕔18:07, 15.07.2016 ✔1363\nМаҳалла институтига жуда катта аҳамият берилаётгани ҳеч кимга сир эмас.\nБир кўнгил обод бўлса...\n≡Халқ виждони 🕔18:06, 15.07.2016 ✔1352\nЎзбекистон «Маҳалла» хайрия жамоат фонди маълумотларига кўра, 2015 йилда маҳаллалар томонидан кам таъминланган оилаларга 3,5 миллиард сўмга яқин моддий ёрдам кўрсатилган.\nМаҳалла орқали ишга жойлашиш мумкинми?\n≡Халқ виждони 🕔18:06, 15.07.2016 ✔1287\n— Маҳалла фуқаролар йиғини ишга жойлашишга ёрдамлашади, деб эшитгандим. Шу гап ростми? Маҳалла орқали ишга кириш мумкинми?\nЗарифа ШОҚОСИМОВА, Тошкент шаҳри\nОилани мустаҳкамлаш — маҳалланинг бош вазифаси\n≡Халқ виждони 🕔17:47, 15.07.2016 ✔1498\nОилаларни мустаҳкамлаш, уларга моддий ва маънавий ёрдам кўрсатиш, соғлом она ва бола ғоясини амалга оширишда маҳалланинг ўрни кундан кунга ортиб боряпти.\n✔ 3008 🕔 10:54, 27.09.2019\n✔ 3623 🕔 12:48, 12.04.2019\n✔ 3689 🕔 11:15, 31.01.2019\n✔ 3745 🕔 17:36, 24.01.2019\n✔ 933 🕔 17:16, 27.12.2018


Энг кўп маош таклиф қилинаётган ишлар, АҚШнинг тарихий максимумга етган давлат қарзи ва Президентнинг экология бўйича йиғилиши — кунлик дайжест – Kommers.uz\nТаҳлил\t22:20 | 2.2.22\nЭнг кўп маош таклиф қилинаётган ишлар, АҚШнинг тарихий максимумга етган давлат қарзи ва Президентнинг экология бўйича йиғилиши — кунлик дайжест\nЯқин соатларда 2022 йилнинг 2 февраль санаси ҳам поёнига етади. Якунланаётган кун Ўзбекистон ва жаҳон ахборот майдонида қайноқ янгиликларга бой бўлди. Kommers.uz уларнинг энг сараларини битта дайжестга тўплади.\nЭнг кўп маош таклиф қилинаётган ишлар\nКомпания: OFFIS LUXTECH\nЛавозим: Java дастурчиси\nИш ҳақи миқдори: 1000 дан 4 минг долларгача (даромад солиғисиз)\nКомпания: TASTY POINT «Gosht Group» МЧЖ\nИш ҳақи миқдори: 2 минг доллар (даромад солиғи билан ҳисоблаганда)\nКомпания: Cambridge Learning Centre ўқув маркази\nЛавозим:Инглиз тили ўқитувчиси / IELTS Instructor General English Teacher\nИш ҳақи миқдори: 13 миллион сўмдан 19 миллион 500 минг сўмгача (даромад солиғисиз)\nЛавозим: Инглиз тили ўқитувчиси (IELTS/ ESL Teacher)\nИш ҳақи миқдори: 13 миллион сўмдан 18 миллион 500 минг сўмгача (даромад солиғисиз)\nКомпания: «ЗУМЛИОН КАЗАХСТАН» МЧШ\nЛавозим: Махсус техника бўйича минтақавий савдо менежери\nИш ҳақи миқдори: 1200 дан 1500 долларгача (даромад солиғи билан ҳисоблаганда)\nКомпания: INSANE TECH МЧЖ\nЛавозим: UX/UI дизайнери\nИш ҳақи миқдори: 600 дан 2000 долларгача (даромад солиғисиз)\nКомпания: Merit education МЧЖ\nЛавозим: Python backend дастурчиси (Middle/Senior)\nИш ҳақи миқдори: 500 дан 1500 долларгача (даромад солиғисиз)\nКомпания: Premium trade group МЧЖ\nЛавозим: Электроника дўконлари тармоғи менежери\nКомпания: DGM Shipping\nЛавозим: Сотувлар бўйича менежер\nИш ҳақи миқдори: 500 дан 1000 долларгача (даромад солиғисиз)\nАҚШнинг тарихий максимумга етган давлат қарзи\nАҚШ давлат қарзининг умумий миқдори январь ойи охирида 30,01 триллион долларни ташкил этди.\nМаълум қилинишича, сўнгги икки йил ичида АҚШ давлат қарзи иқтисодиётни коронавирус пандемияси туфайли юзага келган чўкишдан халос бўлишга ёрдам берадиган турли рағбатлантириш дастурлари учун фаол қарз олиш ҳисобига 7 триллион долларга ўсган.\n«Бу ҳайратланарли рақам, чинакам ташвиш уйғотади. Бу ҳақиқатан ҳам муҳим мақсадлар учун қарз олиш натижасидир. Биринчи навбатда, COVID-19 пандемиясини енгиш учун, бундан ташқари биргина сабабга кўра — сиёсатчиларнинг ҳисоб-китобларни тўлашни истамаслиги учун кўп триллионлаб доллар қарз олди», деган Жавобгарлик федерал бюджети қўмитаси раҳбари Майа МакГинеас.\nҚайд этилишича, 2021 йил сентябрда якунланган молиявий йилда АҚШ федерал бюджети тақчиллиги 2,8 триллион долларни ёки АҚШ ялпи ички маҳсулотининг 12,4 фоизини ташкил этган. Икки йил аввал, яъни пандемиядан олдин дефицит ЯИМнинг 4,7 фоизини ташкил қилганди.\nПрезидентнинг экология бўйича йиғилиши\n2 февраль куни Президент Шавкат Мирзиёев раислигида чиқиндилар билан ишлаш тизимини такомиллаштириш ва ҳудудлардаги экологик ҳолатни яхшилаш, «Яшил макон» умуммиллий лойиҳасини амалга ошириш бўйича 2022 йилдаги устувор вазифалар юзасидан видеоселектор йиғилиши бўлиб ўтди.\nЎзбекистонда янги микрокредит ташкилоти\nЎзбекистонда янги микрокредит ташкилоти фаолиятига рухсат берилди.\nМаълум қилинишича, Марказий банк бошқарувининг қарорига билан Barqaror Sarmoya Group mikrokredit tashkiloti масъулияти чекланган жамиятига микрокредит ташкилоти фаолиятини амалга ошириш учун лицензия берилган.\nБожхона кодексига киритилган ўзгартиришлар\n«Ўзбекистон Республикасининг Божхона кодексига қўшимча ва ўзгартиришлар киритиш тўғрисида»ги қонун Президент томонидан имзоланди.\nКиритилган қўшимчаларга мувофиқ, ваколатли иқтисодий операторларнинг (инсофли ташқи иқтисодий фаолият иштирокчиларига соддалаштирилган божхона тартиб-таомилларидан фойдаланиш ҳуқуқини тақдим этиш) ҳуқуқий мақоми Кодексда белгиланди.\nКодексга реэкспорт, вақтинча олиб чиқиш, реимпорт, вақтинча олиб кириш, йўқ қилиш божхона режимлари учун русатнома олиш талаби бекор қилинганлигига оид ўзгартиришлар киритилди.\nРухсатнома олиш фақат товарни божхона ҳудудидан ташқарида қайта ишлаш, божхона ҳудудида қайта ишлаш божхона режимларида талаб этилади.\nКодексга транзит декларацияси тушунчаси киритилди, унга кўра транзит декларацияси товарлар ва (ёки) транспортлар ҳақидаги маълумотлар кўрсатилган ҳолда божхона органига тақдим этиладиган ҳамда божхона ҳудудига олиб кириладиган ва Ўзбекистон ҳудуди орқали транзит олиб ўтиладиган товарларини жўнатувчи божхона органидан товар келиб тушадиган божхона органигача назорат қилиш учун фойдаланиладиган ҳужжатдир.\nДунё бўйича нархи пасайган буғдой\nДунё бўйича буғдой нархлари тез суръатларда пасайиб бормоқда.\nМаълум қилинишича, 31 январь куни Чикаго фонд биржасида буғдой котировкалари 3,2 фоизга қулаган, бу 2021 йилнинг декабрь ойидан бери энг кучли кунлик пасайишдир. Қора денгиз буғдойи (оқсил 12,5 фоиз) учун биржа котировкалари ойнинг энг юқори кўрсаткичлари билан солиштирганда 5 фоизга тушиб, бир тонна учун 315 долларни ташкил этган.\nМутахассисларнинг фикрича, бунга асосий сабаб савдогарларнинг Россия ва Ғарб ўртасидаги Украина билан яқин вақтгача жаҳон ғалла бозорини қиздириб келган можаронинг тинч йўл билан ҳал қилинишига ишонишидир. Мумкин бўлган ҳарбий можаро Қора денгиздан етказиб беришда узилишларга олиб келиши мумкинлиги ҳақидаги хавотирлар дипломатик тараққиёт фонида камаймоқда, дейилади ҳисоботда.\nҚайд этилишича, «СовЭкон» жорий қишлоқ хўжалиги йили (2021 йил июль–2022 йил июнь) учун Россия буғдой экспорти бўйича янги прогнозини тақдим этган. Декабрь-февраль ойларида юқори экспорт кўрсаткичлари шароитида у 0,2 миллион тоннага кўтарилиб, 34,3 миллион тоннага етган.\nМутахассислар, шунингдек, Россияда буғдойнинг ўртача нархи 225 рублга кўтарилиб, 3-навли буғдойнинг бир тоннаси учун 15 минг 200 рубль ва 4-навли буғдойнинг бир тоннаси учун 15 минг 175 рублгача (ҚҚСсиз Россиянинг EXW Эвропа қисми). Котировкалар сўнгги ҳафталарда рублнинг кескин заифлашиши ва портларда харид нархларининг ошиши билан қўллаб-қувватланган.\nБекор қилинган кешбэклар\nДавлат солиқ қўмитаси 15 минг 900 та чек учун ҳисобланган кешбэк суммасини бекор қилди.\nМаълум бўлишича, Қўмита ҳозиргача кешбэк учун рўйхатдан ўтказилган чекларни таҳлил қилган. Текширувларда айрим техник хизмат кўрсатиш маркази (ТХКМ) ходимлари кешбэкка эга бўлиш мақсадида ўзгалар томонидан амалга оширилган харид чекларини ўз номидан рўйхатдан ўтказгани аниқланган.\nЖумладан, 3 нафар ТХКМ ходими томонидан ўзи хизмат кўрсатаётган 281 та тадбиркорлик субъектининг 11 миллиард сўмлик 15,9 мингта харид чеки рўйхатдан ўтказилган. Унга кўра, ТХКМ ходимлари:\nҚ.Н. томонидан 178 та тадбиркорнинг 5,8 миллиард сўмлик (жами 7 минг 524 та чек);\nҚ.А. томонидан 80 та тадбиркорнинг 4,6 миллиард сўмлик (жами 5 минг 206 та чек);\nР.Ф. томонидан 23 та тадбиркорнинг 0,6 миллиард сўмлик (3 минг 131 та) чеки «Солиқ» мобил иловасида QR-код орқали рўйхатдан ўтказилган.\nМаълумот учун, техник хизмат кўрсатиш марказлари тадбиркорларга онлайн назорат касса машиналарини ёки виртуал кассани сотадиган ва уларга доимий техник хизмат кўрсатиб борадиган ташкилот хисобланади.\nҚўмита матбуот хизматининг қайд этишича, «Солиқ» мобил иловасида юқоридаги шахслар томонидан харидни амалга оширмасдан, рўйхатга олинган чеклар учун ҳисобланган кешбэк суммаси бекор қилинади. Шунингдек, қўмита кешбэк амалиёти тўғри қўлланишини доимий назорат қилиб боришини эслатган.


"Uzbek Tigers" боксчилари "China Dragons" жамоасини енгишга сўз берди!\n17 март, 2017, 20:00\nЭртанги учрашув ҳар икки жамоа вакиллари учун ўта муҳим ҳисобланади. Чунки "С" гуруҳидан ўрин олган тўрт жамоанинг барчаси плей-офф босқичига чиқиш имкониятига эга.\n"Uzbek Tigers" - "China Dragons" учрашуви олдидан SPORTS.uz ахборот портали мухбири рингга чиқадиган боксчилардан уч нафари - Ўзбекистон чемпионатлари совриндори Аброржон Қодиров, Олимпия ўйинлари кумуш медаль соҳиби Бектемир Мелиқўзиев ва жаҳон чемпионати совриндори Баҳодир Жалолов билан суҳбатлашди.\nАброржон, эртанги рақиб ҳақида нималар дея оласиз?\n- Рақибим кучли ва тажрибали боксчи. Йонг Чанг ўз вақтида Осиё чемпиони бўлган. Мен аввал бу боксчи билан рингда тўқнаш келмаганман. Лекин машғулотлар жараёнида унинг жангларини томоша қилдик. Устозларим унинг жанг услубини таҳлил қилиб беришди ва тайёргарлик жараёнида буни инобатга олиб ишладик.\nАлбатта, рақибим ҳам мени ўрганишга ҳаракат қилгани аниқ. У ҳам бу жангга тайёрланган. Ғалаба кимга насиб этиши эртага ринг кўрсатади. Лекин "Uzbek Tigers" боксчилари эртага ҳам фақат ғалаба учун жанг қилади.\nБектемир, бўлажак жанг ҳақида фикрингиз қандай?\n- Биз эртага фақат ғалабани кўзлаб рингга чиқамиз. Биринчи иккита учрашувда кутилмаганда мағлубиятга учрадик. ўша жанглардан тўғри хулоса чиқардик. Камчиликларимиз устида жуда кўп уишладик. Бу меҳнатларимиз самара беряпти ва биз гуруҳдаги вазиятни ўнглаяпмиз.\n"Uzbek Tigers" аҳил жамоа, муҳит аъло даражада, тайёргарлигимиз пухта ва энг муҳими, боксчиларимизда ғалаба қозониб, мухлисларни хурсанд қилиш иштиёқи кучли. Ўз мухлисларимиз кўз ўнгида ҳар қандай рақибни енгишимиз шарт.\nБаҳодир бўлажак жангга тайёргарлик қандай бўлди?\n- WSB турнирида кучсиз жамоанинг ўзи бўлмайди. Ҳар бир рақиб ўзига хос кучга, тажрибага ва маҳоратга эга. Албатта, "Uzbek Tigers" боксчилари ҳам имкон қадар кўпроқ ғалаба қозониб, мухлислар ишончини оқлаш учун жанг қилади. Ҳар бир учрашувга алоҳида тактика асосида ҳозирлик кўрилади.\n"China Dragons" жамоаси ҳам кучли боксчилардан таркиб топган. Мен ҳам рақибимни ўрганиб, шунга яраша тайёргарлик кўрдим. Насиб қилса, эртага "Uzbek Tigers" мухлислик қилаётган ва бизни қўллаб-қувватлаш учун келадиган ҳамюртларимиз ишончини оқлаймиз.\n"Uzbek Tigers" - "China Dragons" учрашуви натижалари SPORTS.uz ахборот порталида онлайн тарзда кузатиб боришингиз мумкин.


Хатми Қуръонга марҳабо – 11 - Fitrat.uz\nБош саҳифа / Қуръон / Хатми Қуръонга марҳабо – 11\nIyun 18, 2017\tХатми Қуръонга марҳабо – 11da fikr bildirishni o'chirish 282 Кўришлар\nНиятга эътибор беринг. Хатмга ўтмоқчи бўлган қори аввало соф, тўғри, холис ният қилиб олиши лозим. Бу нафақат қори учун зарур, балки хатмнинг файзли бўлишида, одамлар ибодатдан чинакам баҳра топишида, мақсадлар ҳосил бўлишида катта аҳамият касб этади. Зеро, қорининг руҳий оламидаги ҳолнинг жамоатга таъсири жуда катта бўлади. Қуръони Каримни ўнлаб, юзлаб кишиларга эшиттира олиш қори учун энг улкан имконият ва шараф бўлиши лозим. Ҳар бир тингловчига берилган ажрларча бекаму кўст савобга эга бўлишдан ортиқ яна қандай фойда бўлиши мумкин? Буни ҳар биримиз яхши тушуниб етишга, қалбимизга сингдиришга ҳаракат қилмоғимиз керак. Иложи бўлса, ҳар гал намозга киришишдан олдин ниятни янгилаб олинса, жуда ҳам яхши бўлади.\nТўғри, хатмга ўтган қорининг маълум ҳақ олиши жоизлиги, ҳатто жамоат намозига имомлик вазифаси учун муайян маблағ келишиб ҳам олиш мумкинлиги ҳақида айрим фатволар бор. Аммо булар фатво холос, тақво йўли эмас. Авваллари хатми Қуръонга ўтган қорига маълум ҳақ бериш қозилар тарафидан тайинланган ҳолатлар ҳам бўлган, аммо бу баъзан тескари натижа бериб ҳам қўйган. Ўша даврларни қисман кўрган устозлардан бири, раҳматлик Файзуллоҳ қори дада айтиб берган эдилар: қози бир қорини (адашмасам, у кишининг устозини) бир жойдаги масжидга олиб борган экан. Масжид қавми камчилик, бунинг устига беэътиборроқ одамлар экан. Улар қози домлага: «Қорининг ҳаққини берсаг-у, хатм қилмай қўя қолсак‑чи?» дейишибди. Шунда қори жуда қаттиқ ғазабланиб, қавмнинг Қуръонга бўлган муносабатидан ранжиб, кетиб қолган экан.\nАйтмоқчимизки, қорининг хизматини тақдирлаш, унинг дуосини олиш, унга Қуръон, илм йўлида кўмак бериш ва шу билан яхшиликка ҳисса қўшиш мақсадида, Қуръонга бўлган ихлосларининг изҳори сифатида одамларнинг ўзлари кўнгилдан чиқариб ҳадя берсалар, бу уларнинг ишлари, ҳимматларидир. Айрим ҳолларда бу хайрли иш маълум даражада қавмнинг вазифаси ҳам бўлиши мумкин, чунки бу қайсидир қорининг хотиржам Қуръон такрор қилишига, илм олишига шароит яратиб беради. Агар қори моддий таъминотга муҳтож ҳолатда бўлса, бу иш балки, заруратга айланиши ҳам мумкин. Аммо нима бўлганда ҳам, бу ҳаргиз қорининг мақсади, муддаоси бўлмаслиги керак.\nРизқ Аллоҳнинг зиммасидадир. У Зот тақдир қилганидан ортиғи насиб бўлмайди. Бу ҳар бир мўмин киши иймон келтириши лозим бўлган тушунчадир. Қорилар ниятнинг тўғри бўлиши учун ушбу ҳақиқатни ҳаммадан кўра кўпроқ эсга олишлари лозим. «Ниятингизни таҳлил қилиш учун эса сизга бирор кимдан манфаат етганда қалбингизга назар солинг. Агар етган неъмат учун қалбингизда аввал Аллоҳга шукр келтириш туйғуси уйғонса, бу яхши. Аммо аввал бандага ташаккур айтиш хаёли устун келса, унда аҳволни ислоҳ қилиш лозим», дейишади руҳий тарбия уламолари.\nБу ўринда ёдга олишга энг муносиб ҳадис Расулуллоҳ соллаллоҳу алайҳи васалламнинг энг ёш шогирдларидан бири Ибн Аббос розияллоҳу анҳумога айтган қуйидаги гаплари бўлса, ажаб эмас:\n«Ҳой бола! Мен сенга бир нечта сўзларни ўргатай. Аллоҳни андиша қил, У сени андиша қилади. Аллоҳни андиша қил, Уни рўбарўйингда топасан. Сўрасанг, Аллоҳдан сўра, ёрдам тиласанг, Аллоҳдан тила! Билгинки, агар бутун уммат сенга бирор манфаат етказиш учун тўпланса, Аллоҳ сенга битганидан бошқа манфаат келтира олмайди. Агар бутун уммат сенга бир зарар етказиш учун тўпланса, Аллоҳ сенга битганидан ортиқ зарар келтира олмайди. Қаламлар кўтарилган, саҳифалар қуригандир» (Термизий ривоят қилган).\nТажвидга риоя қилинг. Ҳар бир Қуръон ўқувчи қори қироатнинг вожиби бўлган тажвид қоидаларига риоя қилиши лозим. Бугунги кунда қориларнинг тажвидлари аввалгидан кўра анча ўнгланган бўлса‑да, ҳали кўпчиликларида ҳолат мақтарли даражада эмас. Тажвид илмини ўзлаштирганлари кам, билганига амал қилишга уринаётганлари ундан ҳам кам.\nМад, яъни чўзиқ унлиларни икки ҳаракатдан ортиқ чўзиш;\nҒунна – «мим» ва «нун» товушлари иштирок этган айрим ўринларда товушни бир муддат димоғда ушлаб туриш.\nОҳанг. Қуръонни оҳанг билан тиловат қилиш таълими ҳадисларда ҳам, бошқа ўринларда ҳам кузатилмайди. Шу билан бирга, Қуръондаги оҳангдорлик ҳам бошқа жойда топилмайди, унинг ўхшашини келтиришга инсон ожиз. Қуръондаги оҳанг ашула, мусиқа ёки бошқалардан олинган эмас, балки Расулуллоҳ соллаллоҳу алайҳи васалламдан тортиб, бугунгача қорилар қалбига илқо қилинаётган, Қуръоннинг назми бахш этадиган оҳангдир. Бу хусусият ҳам фақат Қуръонга хос. На араб адабиётида, на ҳадисларда, на бошқа жойда бу қоидалар йўқ, бўлмаган ҳам.\nСанаб ўтилган хусусиятларнинг дастлабки иккиси, яъни мад ва ғунна қоидалари ҳозирги кунда ҳам тажвид илмида ўрганилади. Қуръоннинг мазкур хоссаларига риоя этмаслик Қуръони Каримни ўзига хос хусусиятларидан мосуво қилиб, башар каломи каби ўқиш ҳисобланади. Бу эса мутлақо жоиз эмас. Хусусан, қориларнинг бундай қилишлари жуда оғир хатодир. Айниқса устозлар, қироати жамоатга намуна бўлиб турган кишилар бунга ҳушёр қарашлари лозим.\nАйниқса, ҳарфларни ўз ўрнидан талаффуз этиш, уларни фарқлаб турадиган сифатларини ижро этиш, мад, ғунна каби Қуръонга хос бўлган қоидаларни адо этиш ҳар бир Қуръон ўқувчи қорига вожибдир. Мисол учун, «син» ҳарфи «сод»дан, «та» ҳарфи «то»дан, «зод» ҳарфи «за»дан аниқ ажралиб туриши, лозим мадлар олти ҳаракат, муттасил мад тўрт ҳаракат чўзилиши шарт. Қироатга равнақ, тароват бахш этадиган иккиламчи тажвид қоидаларига амал қилиш эса Қуръондан таълим бераётган устозлар, халққа тиловат эшиттираётган қориларга лозим.\nТажвид қоидалари кейинчалик тартибга солиниб, асарларга битилган бўлса‑да, аслида Расулуллоҳ соллаллоҳу алайҳи васалламдан ўрганилган ва бизгача қироат устозлари орқали етиб келган қоидалардир. Шунинг учун Қуръонни ўзича ўқиб олган киши қори саналмайди. Қори бўлиш учун устоздан оғзаки таълим олиш шарт. Биз шу ҳақиқатни яхши англаб олишимиз керак.\nРасулуллоҳ соллаллоҳу алайҳи васалламнинг ўзлари ҳам, у зотнинг саҳобалари ҳам Қуръон қироатига алоҳида эътибор беришган. Набий соллаллоҳу алайҳи васалламнинг «Қавмга уларнинг қорироғи имомлик бўлади», деганлари ҳам бежиз эмас. «Қуръонни фалончи, фалончилардан ўрганинглар», деб айрим саҳобаларни алоҳида ажратиб айтишлари эса жуда катта кўрсатмадир. Саҳобаи киромлар ҳам бунга алоҳида эътибор беришган.\nБиргина мисол келтирайлик. Нима учун Умар розияллоҳу анҳу кишиларни таровеҳда бир имом ортидан жамлашга қарор қилганида имомликка айнан Убай ибн Каъб розияллоҳу анҳуни танлади? У кишидан кўра олимроқ саҳобалар ҳам бор эди‑ку! Бунинг сабаби шуки, ҳар бир ишни ўз эгасига, устасига топшириш керак, ҳар бир ишни шу соҳанинг мутахассиси, тажрибали, юқори малакали вакили қилиши лозим. Бу Расулуллоҳ соллаллоҳу алайҳи васалламнинг услубларидир, илоҳий таълимдир.\n«Набий соллаллоҳу алайҳи васаллам Убайга: «Аллоҳ сенга «Лам йакуниллазиина кафаруу…»ни ўқиб беришимни буюрди», дедилар. У: «У Зот менинг исмимни айтдими?» деди. У зот: «Ҳа», дедилар. Шунда Убай йиғлаб юборди».\nҲа, Қуръонни унинг қироатига лаёқатли, маҳорати бор кишиларга ўргатиб боришни Аллоҳ субҳанаҳу ва таолонинг Ўзи таълим бергандир. Шунинг учун ҳам ҳазрати Умар розияллоҳу анҳу таровеҳга имом сайлашда айнан Убай розияллоҳу анҳуни танлаган эди.\nУмматнинг уламолари ва раҳбарлари кейинчалик ҳам бу ишга жиддий эътибор бериб келишган. Масалан, Ҳажжож золим ўз даврида намозга ўтиш учун фақат арабларни танлар экан. Бошқа илмлар ва соҳалар ҳамма учун очиқ бўлган, аммо имомнинг айнан араб бўлишини талаб қиларкан. Бир куни унга: «Сен араб қорилар имом бўлсин, дейсан‑у, лекин ўзинг Маймун ибн Меҳроннинг ортида намоз ўқийсан. Ахир у ҳам арабмас, ажам‑ку?» дейишибди. Шунда Ҳажжож: «Агар унга ўхшаб ўқий олса, ажам ўтсин. Мен кўп ажамларнинг қироатни бузганларини кўриб, шундай деганман», деган экан.\nДемак, намозда имомликка ўтиш, айниқса хатм қилиш ҳазилакам иш эмас, бунга енгил қараб бўлмайди. Имомлик ўта жиддий эътибор бериш лозим бўлган масъулиятли ишдир. Имомлар, хусусан, қорилар тажвид қоидаларига имкон қадар оғишмай амал қилишлари зарур. Бу талаб намознинг дурустлиги, мукаммаллиги учун ҳам аҳамиятлидир. Бу ишга аввало энг муносиб кишиларни танлаш, керак бўлса, имтиҳон қилиш, талабга жавоб бера олмаганларнинг малакасини оширишни йўлга қўйиш лозим.\nИмом Жазарий айтадилар: «Бу уммат Қуръони Каримнинг маъноларига амал қилиш билан Аллоҳга ибодат қилгандек, уни Расулуллоҳ соллаллоҳу алайҳи васалламдан нақл қилинган тарзда, ҳақларини адо этиб тиловат қилиш билан ҳам ибодатни қоим қилиб келган». Айтмоқчиларки, унинг маъноларига, буйруқ ва қайтариқларига амал қилиш қанчалик зарур, аҳамиятли бўлса, сўзларини тўғри талаффуз этишнинг муҳимлиги ҳам бундан кам эмас.\nХулоса қилиб айтганда, ҳар бир Қуръон қориси тажвидга чин дилдан ёндашиши, унга иймон, виждон асосида амал қилиши ва бу ишга қорилик масъулияти деб қараши лозим. Бунда ҳам ниятни соф, тўғри қилиш керак, мадҳумақтов, ўзни кўрсатиш учун бўлмаслиги керак. Шароит тақозосига кўра қанчалик тез ёки секин ўқишидан қатъи назар, тажвид қоидаларига оғишмай амал қилиши керак. Ўзи ўқиганда ҳам, бошқаларга ўқиб, эшиттирганда ҳам қоидаларга риоя этган ҳолда, чиройли ўқиши лозим. Муҳими, қироат суръатида ҳам суннатга мувофиқ иш тутиш матлубдир.\nҚироатнинг суръатига риоя этинг. Рамазонда энг кўп ўртага ташланадиган ва баъзан тортишув, баҳсларга сабаб бўладиган мавзу – қироатнинг тезлиги, суръатидир. Қуръони Каримни қанчалик тез ёки секин ўқиш мумкин ёки керак? Навбатдаги мулоҳазалар шу хусусда. Ҳар бир қори, ҳар бир тингловчи бу борадаги илмий мезонни билиб олиши лозим.\nҚуръони Каримнинг ҳар бир калимаси, ҳар бир ҳарфи Набий соллаллоҳу алайҳи васалламдан ўрганилган. Қуръон таълимидаги бу жиддият қироатнинг суръатини ҳам аниқлашга имкон яратган. Барча қироат уламолари таъкидлайдиларки, Расулуллоҳ соллаллоҳу алайҳи васалламдан Қуръони Каримни уч хил суръатда ўқиш мумкинлиги ривоят қилинган бўлиб, мутахассислар уларнинг ҳар бирини алоҳида ном билан ажратиб беришган:\nНазаримда бизда кўпинча ҳолат аксинчага ўхшайди. Кўпчилик қорилар Қуръонни олдин тез ўқиб ёдлаб олишади‑да, кейин ҳиммат қилгани секинроқ, дона‑дона ўқишни ўзлаштиради. Аслида эса ҳар бир Қуръон ўрганувчи киши аввал таҳқиқда ўқиши, ҳадрда эса етарли малакага эга маҳоратли қориларгина ўқиши керак.\nҚориларга маълум бўлса‑да, эслатиш лозим бўлган яна бир гап шуки, хатмда ёки бошқа жойда Қуръонни дона‑дона, тажвид билан ўқий олиш учун кундалик такрорни ҳам шундай олиб бориш лозим бўлади. Акс ҳолда секин ўқиса, тажвидга амал қилса, масалан, мадларни чўзса, кейинги калима ёдга келмай қолади, адашиб кетади. Ҳар бир қори тажвид қоидаларига риоя қилиш, гўзал оҳангда қироат қилиш аввало инсоннинг ўзи учун зарур эканини ёдда тутмоғи даркор.\nҚироат мартабаларига оид асосий маълумотлар ана шулардан иборат. Бундан бошқача йўл тутиш Расулуллоҳ соллаллоҳу алайҳи васалламдан бизгача етиб келган ва то қиёматгача ўзгармайдиган таълимга зиддир. Ҳадрдан ҳам тезроқ ўқишга ёки буни талаб қилишга ҳеч кимнинг ҳаққи йўқ, чунки бу суннатга, шариатга хилоф бўлиб, Қуръоннинг ҳаққини поймол қилишга олиб боради. Буни ҳар бир қори, ҳар бир тингловчи яхши тушуниб олиши шарт.\nФараз қилинг, бир ёзувчи ёки шоир ўзининг асарини кўпчиликка ўқиб беришни сизга топшириб, илтимос қилиб, ўзи ҳам кузатиб турибди. Айтайлик, сизга асарини берган зот юқори мартабали раҳбар киши бўлсин. Сиз унинг асарини ўқишда у кўзлаган мақсадни рўёбга чиқаришга қанчалар уринасиз? Шариллатиб, биров тушунмайдиган қилиб ўқиб бермасангиз керак? Айниқса ўша асарнинг муаллифи ўзининг махсус элчиларини ишга солиб, уни ўқиш қоидаларини ҳам ўргатиб, қўлингизга тутқазган бўлса ва ижроингизга қараб жазо ёки мукофот тайёрлаб қўйган бўлса, нима қиласиз? Бу саволларга холис жавоб бера олсангиз, Қуръонга бўлган иймоннинг ўзи сизга керагича йўл кўрсата олади.\nҲанафий улмоларнинг улуғ намояндаларидан бири имом Ҳасфакий ўзининг машҳур «Ад‑Дуррул‑мухтор» китобида таровеҳ ҳақида сўз юрита туриб, жумладан, шундай дейди:\n«(Таровеҳда қори) ортиқча дуоларни тарк этади ва мункар ишлардан – бидирлаб қироат қилишдан, таъаввуз ва тасмияни тарк этишдан ҳамда хотиржамлик, осудалик, тасбеҳ ва дам олишни тарк этишдан узоқ бўлади».\nҚаранг-а, уламоларимиз биз ҳозир сўз юритаётган хатолардан сақланишни қадимдан таъкидлаб келган эканлар. Демак, таровеҳда қироатда ҳам, намозда ҳам, тасбеҳларда ҳам осудалик бўлиши лозим.\nАйрим кишилар ўзларича ўша биз назарда тутаётган тез ўқишни ўзимизнинг қориларнинг, ота‑боболаримизнинг ўқиши деб, секин, дона‑дона ўқишни эса арабларга тақлид қилиш деб ўйлашади. Бу тушунчанинг мутлақо хато экани фақиҳларимизнинг сўзларидан ҳам маълум. Қолаверса, биз юқоридан тилга олиб келаётган устоз қориларимизнинг бирортаси бундай қироат қилмаган. Абдулазиз қори даданинг айтишларича, устозлари Рўзи қори домланинг ҳадрдаги қироатларини Андижондаги Нишон қори дада олган экан. Андижонда ўтган марҳум устозлардан яна бири, ҳофиз Охун махдум домла ҳам шу йўсинда қироат қиларди.\nБиз уларнинг ва юртимизда қироатни тарқатган бошқа катта устозлар – Шаҳобиддин қори дада, Абдуқаҳҳор Махдум, Мубин қори дада, Шаҳобиддин қори дада билан бирга Покистондаги Қуръон кўригида иштирок этган Раҳматуллоҳ қори ака ва бошқа устозларнинг мажлисларда ва хатмларда қилган тиловатларини тасмаларда эшитдик. Барчаларини Аллоҳ раҳматига олсин. Бирорталарида ҳарфларни ямлаш, калималарни чайнаш ёки мад‑ғунна каби қоидаларни пайҳон қилиш каби ҳолатлар мутлақо учрамайди. Асосий фарқ шундаки, улар хатмларда асосан ҳадрда ўқиганлар.\nРўзи қори домланинг ўғиллари устоз Абдулбоқий қори дада ҳам ўз даврларида юзлаб қориларни тарбиялаганлар. У киши оталарининг энг пешқадам шогирдларидан таълим олган эканлар. Устозларимизнинг таъкидлашича, у киши ҳатто ўзаро қилинган хатмларда ҳам бир порани салкам бир соатда ўқиган экан. Биз ҳам ёшлигимизда у кишининг қироатларини бир неча марта эшитганмиз.\nАсли Ҳаканлик (Андижон шаҳрининг мавзеларидан бири), Маккаи Мукаррамадан етти қироатда ижоза олиб келган устоз Довудхон Тўра даданинг бир қирғиз шогирдлари бўлган. У киши Андижонга келганида «Девонабой» масжидида тиловат қилиб бериб турган. Эшитганлар у кишининг қироатини тахминан Муҳаммад Сиддиқ Миншавийнинг қироатига таққослашади.\nАндижонлик Файзуллоҳ қори дада «Жомеъ» масжидда хатмга ўтган машҳур қори устозлардан бири Комил қори аканинг қироатларини тавсифлаб, шундай деган эдилар: «Дона‑дона, шошилмай, ўта хуш ва гулдурос овоз билан ўқирдилар. Ҳонақоҳ ичидаги қироатларини ҳатто масжид саҳнига кираверишдаги эшик тагида (тахминан 150200 метр масофада) туриб ҳам эшитса бўларди».\nЯна бир устоз Марҳум Ҳусайн қори дада ўзларининг беморликларидан олдинги қироатларини мадиналик қори Муҳаммад Айюбнинг қироатига ташбеҳ қилардилар. У кишининг қироатини кўпчилик эшитган.\nШу ўринда ўз ҳаётимдан ҳам бир мисол келтирсам. Она томондан бобомиз Ҳабибуллоҳ ҳожи дада ўз даврининг етук олимларидан, ҳофизи Қуръонларидан эдилар. Саксон беш ёшларида ҳам масжидда хатмга ўтиб берганлар. 11‑12 яшар вақтларим. Қуръони Каримни ёдлаб, ярмидан ўтиб қолгандим. Бобом шариллатиб такрор қилаётганимни кўриб: «Намунча тез ўқимасанг?! Нечта ўқийсан ўзи?» дедилар. «300 та», дедим. «Ўтган сураларни такрор қиласанми?» дедилар. «Йўқ», дедим. Шунда опоқ дадам: «Бунинг ўрнига секинроқ қилиб элликта ўқи, шу яхши. Шу билан бирга, ёдлаб ўтилган сурларни ҳар куни такрорлаб тур. Биз Жомеъда шундай ўқиганмиз», дедилар. У киши 1920‑1925 йилларда Андижон шаҳридаги «Жомеъ» мадрасасида таҳсил олган эканлар.\nУ кишининг хатмдаги қироатлари намоздаги ўқишларидан бироз чаққонроқ эди, холос. Бир маромда, дона‑дона ўқир эдилар. Вақф‑ибтидо қоидаларига ниҳоятда риоя қилардилар. Бу қоидаларнинг кўпини устозларидан олган эканлар. Эсимда, бир гал опоқ дадамга Каҳф сурасини ўқиб берганимда менга қаерларда вақф қилиш‑қилмасликни ҳам кўрсатган эдилар.\nДемак, айрим жойларда ҳали-ҳануз учраб турган ҳаддан зиёд, қоидаларга халал етказадиган даражада қироат қилиш катта устозларнинг йўсини эмас. Нима сабабдан ва қайси омиллар натижасида бу ҳол юзага келгани ҳақида айрим тахминлар бўлса‑да, ҳозир бу ҳақда тўхталишнинг мавриди эмас. Ҳар қалай бунчалик тез ўқиш мўътамад устозларда бўлмагани аниқ. Зеро, Қуръондан етарли таълим олган, ижоза олган киши ҳеч қачон бундай қироат қилмайди, бунга рози бўлмайди ва бўлиши мумкин ҳам эмас, чунки у ўзи қабул қилиб олган омонатга путур етаётганини кўриб туриб, буни жоиз деб билиши, маъқуллаши мутлақо тўғри келмайди.\nШу ўринда юқорида ишора қилинган тахминлардан бирини эсга олиш жоиз. Бизнингча, ўтган даврларда масжидлардаги хатми Қуръонларнинг муддатини уч ё етти кун, деб қатъий белгилаб қўйиш ҳам айрим ёш қориларнинг қироатлари тезлашига сабаб бўлган бўлиши мумкин. Шунингдек, аралашишга ҳақли бўлмаган илмсиз кишиларнинг қистови билан, жамоатдаги айрим одамларнинг талабига жавоб бериш илинжида ҳам шундай ҳол юзага келган бўлиши эҳтимолдан холи эмас. Ўшанда ҳам катта устозлар ҳеч қачон қироат қоидаларини бузишмаган, уларга қатъий риоя қилишган. Аммо айрим қориларда бироз бепарволик ўтган бўлиши ва аста‑секин ҳаддан зиёд, қоидага хилоф равишда тез ўқишга ўтиб кетилган бўлиши мумкин.\nБугун эса шароит тамоман бошқача. Устозларимиз, Диний идорамиз раҳбарлари «Хатмлар 15 кундан кам бўлмасин, бир ойлик бўлса, яна ҳам яхши», деб туришибди. Мақсад – одамлар чарчамасин, толиқмасин, тун қисқалиги сабаб дам олиш кечикмасин. Шу 1‑2 поралик хатмлар учун тахминан икки соат тавсия этилмоқда. Бу ҳам айтилган талабларга жавоб бера олишга етарли муддат. Бу улуғ имкониятлардан унумли фойдаланишимиз, бироз дангасаликдан воз кечишимиз ушбу неъматнинг шукри бўлади, албатта.\nКелинг, фурсатдан фойдаланиб, ўтмиш устозлар, умматнинг етакчилари ҳаётидан айрим лавҳаларга бир назар ташлайлик. Саҳобаи киромлар, салафи солиҳлар мавзуимизнинг ҳозир биз сўз юритаётган жиҳатига, яъни қироат суръатига қандай муносабатда бўлганини ўрганайлик.\nИмом Бухорий «Саҳиҳ»да «Қуръон фазилатлари китоби»да «Қироатда тартил қилиш, Аллоҳ таолонинг «Ва Қуръонни тартил билан ўқи», деган сўзи, «Ва Қуръонни одамларга аста-секин ўқиб беришинг учун уни бўлиб‑бўлиб қўйдик», деган сўзи ҳамда уни шеърни шариллатиб ўқигандек шариллатиб ўқишнинг макруҳлиги ҳақида» деган алоҳида боб очиб, унда Абу Воилдан қуйидаги ривоятни келтиради:\n«Эрталаб Абдуллоҳ(ибн Масъуд)нинг олдига бордик. Бир киши: «Бу кеча муфассални ўқидим», деди. У: «Шеърни шариллатиб ўқигандек шариллатиб‑а?! Албатта, биз қироатни (яъни ҳақиқий қироатни) эшитганмиз. Мен Набий соллаллоҳу алайҳи васаллам ўқийдиган, (ҳажми) бир хил сураларни ёд ўқийман, муфассалдан ўн саккизта сура ва «Ҳомим»лардан иккита сура», деди».\n(Шуни яхши билиш керакки, имом Бухорий одатда макруҳнинг таҳримийсини, яъни ҳаромга монандини ҳам, танзиҳий – одоб бобидагисини ҳам макруҳ деб аташ билан чекланган.\n«Муфассал» – «бўлак‑бўлак қилинган», «ажратиб-ажратиб қўйилган» деган мазмунни билдириб, Қуръони Каримнинг етти бўлагидан охиргиси – кичик суралардан иборат бўлмиш еттинчи бўлагига берилган умумий номдир. Муфассал сураларнинг охири Ан‑Нас сураси эканига иттифоқ қилинган. Бошланиши эса кучлироқ фикрга кўра, Ҳужурот ёки Қоф сурасидир. Бу суралар қисқа‑қисқа бўлгани ва оятлари ҳам қисқа бўлгани учун шундай ном олган.)\nБу ерда Ибн Масъуд розияллоҳу анҳу тафаккур‑тадаббурсиз кўп ўқигандан кўра оз бўлса ҳам, соз ўқиган яхши, демоқчи. Бошқа муҳаддисларнинг ривоятларида Набий соллаллоҳу алайҳи васаллам бундай қироат қилмаганларини айтиб, бояги кишига танбеҳ бергани ҳам айтилган. Бунга ўхшаш танбеҳ Ибн Умар розияллоҳу анҳумодан ҳам содир бўлгани нақл қилинади.\n«Абдуллоҳ ибн Масъуд розияллоҳу анҳу шундай деди: «Қуръонни шеър ўқигандек шариллатиб ўқиманг. Сифатсиз хурмони сочиб юборгандек, уни ҳам сочиб юборманг. Унинг ажойиботларида тўхталинг ва у билан қалбларни ҳаракатга келтиринг».\nБу – улуғ қори саҳобалардан бирининг набавий тарбия асосида айтган сўзлари, кўрсатмаларидир. Бу – Қуръонни бевосита Расулуллоҳ соллаллоҳу алайҳи васалламнинг ўзларидан, у зотнинг муборак оғизларидан эшитиб, таълим олган ва у зот томонидан: «Ким Қуръонни нозил бўлганидек тароватда ўқишни истаса, Ибн Умму Абддек ўқисин», деган ишонч ёрлиғига эга бўлган кишининг иршодларидир. Демак, қори Қуръонни бир хилда шариллатиб ўқиб кетавермай, унинг ибораларидаги, маъноларидаги ажойиботларини кўрсата билишга интилиши, ўрни келганда бироз урғу бериб, тўхталиб ўтиши ҳам керак экан. Акс ҳолда Қуръонни ерда сочилиб ётган, биров харидор бўлиб қўл узатмаётган сифатсиз мева‑чеваларнинг ҳолига солган бўлар экан.\nИмом Ҳоким «Мустадрак»да, имом Байҳақий «Сунан»да Абдуллоҳ ибн Умар розияллоҳу анҳумонинг қуйидаги гапларини ривоят қилишган:\n«Биз ҳаётимизда шундай бир даврларни яшадикки, унда биримизга Қуръондан олдин иймон берилар эди. Муҳаммад соллаллоҳу алайҳи васалламга сура нозил бўлар, биз унинг ҳалолу ҳаромини, амру тақиқларини ва унинг қаерларида тўхташ кераклигини ўрганар эдик, худди сизлар бугун ўрганаётгандек. Кейинги пайтларда эса шундай кишиларни кўряпманки, уларга иймондан олдин Қуръон берилмоқда. Сўнг у унинг бошидан охиригача ўқиб чиқяпти‑ю, амри нима‑ю, тақиқи нима, унинг қаерларида тўхташ керак, билишмайди ва уни сифатсиз хурмони сочиб юборгандек сочиб юборишади».\nҚуръони Каримни тафаккур‑тадаббурсиз тез ўқиш ҳақида шунча гап айтилгач, энди бунинг устига Қуръоннинг талаффуздаги ҳақларини ҳам поймол қилиб ўқиш ҳақида умуман гапирмаса ҳам бўлаверади. Қўрқмай айтиш мумкинки, ундай хатм қилгандан кўра қилмаган яхши, чунки хатм суннатдир, Қуръоннинг эъзози ва тажвид қоидаларининг риояси эса вожибдир. Бунинг ўрнига тўлиқ хатм бўлмай, озроқ бўлса ҳам, имкон етганча, Қуръоннинг ҳақларини адо этган ҳолда ўқиб қўйган афзалдир.\nКимдир: «Бизнинг одамлар араб бўлмаса, барибир тушунмагандан кейин, тез ўқиб қўяверади‑да. Уларга тафаккур, тадаббур қилишга йўл бўлсин», дейиши ҳам мумкин. Аслида гап ундай эмас. Қуръони Каримдаги ҳарфлар, калималарнинг жойлашиши ўзи бир мўъжиза, оҳангдор, мафтункордир. Қолаверса, Қуръони Каримга хос бўлган мад, ғунна каби тажвид қоидаларининг ижроси ҳам қироатга алоҳида тароват бахш этади, оҳанг кашф этади. Ахир Аллоҳ таоло бу қоидаларни Ўз каломига бекорга жорий қилмаган. Расулуллоҳ соллаллоҳу алайҳи васалламдан тортиб, бугунгача қироат устозлари мазкур қоидаларни ўргатиб, сақлаб келишлари ҳам беҳудага эмас. Шунинг учун Қуръоннинг ушбу хусусиятларини қанчалик кўрсатсангиз, шунчалик таъсирли чиқаверади. Тушунган-тушунмаганга бир хил таъсир қилаверади. Таъсири яхши бўлган сари қалбларни тозалаши, сайқаллаши ортиб бораверади. Булар аслида илмий исбот талаб қилмайдиган ҳақиқат бўлса-да, айримлар илмий исботлаб ҳам қўйган. Шунинг учун ҳам Қуръони Каримнинг мана шу хусусиятидан баҳра олган кишилар ҳеч қачон усиз Қуръонни эшитгиси келмайди, балки эшита олмайди ҳам.\nЭътибор берилса, Қуръони Каримнинг назми, услуби ўзига хос. На бирор араб адабиёти асарига, на шеърга, на ҳадисларга ўхшайди. Башар сўзидан тубдан фарқ қилади ва ҳаммасидан устун туради. Шу билан бирга, Қуръони Каримдаги деярли ҳар бир сурада назм ва услуб жиҳатида яна алоҳида ўзига хослик бор. Мисол учун, Юсуф сурасининг жумлалари умуман бошқача, Каҳф ёки Исро сурасининг иборалари бошқа. Марям, Тоҳо, Фурқон, Шуъаро, Соффот ё Сод ва бошқа кўп сураларнинг ҳар бир жумласи унинг қайси сурага тегишли эканини кўрсатиб туради. Бақара ва Оли Имрон сураларидаги маҳобат бошқа, Раҳмон ва Воқеа сураларидаги тароват бошқа. Қисқаси, ҳар бир сурани ўқиганингизда янги бир дунёни кашф этаётгандек бўласиз. Ҳар бир суранинг ўзи алоҳида бир олам. Ҳатто кичик сураларда ҳам бундай ажойиботларни сон‑саноқсиз келтириш мумкин. Аммо тез ўқиганда буни пайқаб бўлмайди, бу гўзаллик намойиш топмай, шариллаган қироат остига кўмилиб, йўқ бўлиб кетади. Қани, қайси қори Қуръоннинг ушбу хусусиятларини, ҳақларини яксон этиб, уни бу мислсиз гўзалликларидан мосуво қилиб ўқишга журъат этади? Қорининг Қуръон ўқишдан мақсади ўзи нима? Наҳотки мақсад Қуръоннинг ҳақларини поймол қилиш бўлса? Қалбида Қуръонга эъзози бор тингловчи бу хил бедодликка қандай қилиб рози бўла олади?\nАслида эса қори Қуръоннинг мазкур жиҳатларини ўз қироатида акс эттира олиши керак. Акс ҳолда энг камида Қуръони Каримга эътиборсизлик, одобсизлик қилган бўлади, уни зое қилган бўлади.\nИмом Абу Ҳомид Ғазолий раҳматуллоҳи алайҳ айтади: «Билгинки, тартил билан ўқиш маҳбуб саналган, бу фақат тадаббур учун эмас, чунки Қуръоннинг маъносини тушунмайдиган ажамга ҳам қироатда тартил қилиш ва оҳиста ўқиш мустаҳабдир».\nЎрни келганда шуни ҳам эслатиб ўтиш жоизки, Қуръони Каримни аста‑секин, шошилмай ўқиш ҳақида айтилган мазкур гапларни ҳаддан зиёд, ноўрин чўзиб ўқиш учун ҳам ҳужжат қилиб олмаслик керак. Аниқроқ қилиб айтганда, қорилар буни суиистеъмол қилмасликлари, балки ҳар доим ўрта йўлни ушлашлари лозим. Рамазон олдидан Ўзбекистон мусулмонлари диний идорасида бўлиб ўтган қорилар йиғилишида муфтий ҳазратлари, устоз Усмонхон домла таъкидлаганларидек, тажвидни ҳам ушлаш, қавмни ҳам риоя қилиш даркор. Айтиш мумкинки, ўша мажлисда берилган вақт, яъни бир-икки поралик хатмлар учун тахминан икки‑икки ярим соатлик муддат мазкур мақсадни рўёбга чиқариш учун етарли муҳлат бўлса керак. Бунда албатта, қорининг имконияти, малакаси ва маҳорати инобатга олиниши лозим. Ҳар нима бўлганда ҳам, Қуръони Каримнинг ҳаққини риоя этиш биринчи ўринда бўлиши шариат талаби эканини унутмаслигимиз даркор.\nБир-икки поралик хатмларни тадвир суръатида, ундан кўпроқ ўқиладиган хатмларда эса ҳадрда ўқиш мақсадга мувофиқдир. Албатта, ўзаро ва оила даврасида эркинроқ йўл тутиш мумкин. Муҳими, «қўрага қараб қўй қамалмайди, балки қўйга қараб қўра қилинади» деган қоидага мувофиқ иш тутиш лозим. Акс ҳолда қўйлар ё ташқарида қолиб кетади, ё ичкарида сиқилиб қолиб, ҳалок бўлади. Хатми Қуръонга мутасадди бўлган кишилар бунга алоҳида эътибор беришлари керак.\nҚироатни чаққонроқ қилишга ёрдам берадиган ишлардан яна бири – жоиз мадларни чўзмай ўқишдир. Яъни мунфасил мадларни чўзмай, икки ҳаракат қилиб ўқиш тариқасида ўқилса, қироат енгилроқ ва тезроқ кечади. Бу йўсин «Жазарий тариқаси» дейилади. Бунда асосий фарқ муттасил мадни табиий мад шаклида, ортиқча чўзмай ўқиш бўлса‑да, яна айрим қоидаларга риоя қилишга тўғри келади. Бу мураккаб нарса эмас, қори одам бир кўриб олса, дарҳол ўзлаштириб олади. Бу ҳақда кенгроқ маълумотга эга бўлиш учун тегишли манбаларга мурожаат қилиш тавсия этилади Қаранг: Одинахон Муҳаммад Юсуф. «Муфассал тажвид». Ташкент. «Ҳилол‑Нашр» 2014. 176–183-бетлар.\nАввалги Рамазоннинг сўнгги ўнкунлиги учун тавсиялар\nКейинги Зангиота жоме масжидидаги хатмонадан фото лавҳалар


UzReport TV телеканали Discovery Channel билан ҳамкорликни йўлга қўйди\n20:10 / 03.11.2015\nУшбу ҳамкорлик бир қатор дастурларни қамраб олган. Унга кўра, "Бу қандай ясалган?" (How It’s Made?), "Бу қандай ясалган: Орзудаги автомобиллар" (How It’s Made: Dream Cars), "Ер қандай ишлайди?" (How the Earth Works) ва "Ҳаёт тезлиги" (Speed of Life) каби дастурлар UzReport TV телеканалининг эксклюзив таржимасида намойиш этилади.\nБу келишув телеканал контентини янада бойитиш ҳамда уни миллионлаб телетомошабинлар учун янада қизиқарли қилишга йўл беради. Телеканал кўп сонли телетомошабинлар фикрларини ўрганган ва уларнинг истакларини инобатга олган ҳолда ушбу танловни амалга оширган.\nҚайд этилишича, телеканалда дастлаб "Бу қандай ясалган?" кўрсатуви намойиш этилиши бошланади.\nМаълумот учун, "How It's Made?" кўрсатуви Discovery Channel телеканали томошабинлари учун қимматли билимлар тақдим этадиган кўрсатув бўлиб, унда томошабинларга кундалик эҳтиёж учун ишлатиладиган оддий буюмларнинг қандай шароитларда ясалиши жараёни кўрсатиб берилади. Хусусан, бу кўрсатув орқали томошабинлар учун тиш чўткасидан тортиб гольф коптокларигача бўлган турли буюмларнинг яратилиши жараёни ҳақида маълумот берилади.\nКўрсатув ҳафтанинг сешанба ва пайшанба кунларида, соат 20:30да рус ва ўзбек тилларида эфирга чиқиши айтилган. Бугун, соат 20:30да бу кўрсатувнинг илк сонини томоша қилиш мумкин.\nҚўшимча қилинишича, ушбу ҳамкорлик нафақат фильмлар намойиши, балки бошқа қўшма лойиҳаларни ҳам кўзда тутади.


Косонсой туманида “Аёл, оила ва ислом” мавзусида семинар ўтказилди - Наманган вилояти кенгаши\nКосонсой туманида 2 май куни соат 10-00да режадаги барча ҳамкор ташкилотлар билан ҳамкорликда туман 4-сонли мусиқа мактабида “Аёл, оила ва ислом” мавзусида семинар ўтказилди. Бунда отинойилар, маънавият бўйича директор ўринбосарлари, 8-сонли умумтаьлим мактаби юқори синф ўқувчилари, қизларжон клуби аъзолари, Хотин-қизлар мутахассислари, Оила илмий амалий тадқиқот маркази, мусулмонлар идораси вакиллигидан ходимлар иштирок этишди. Тадбирда 185 нафар иштирокчи қатнашди. Тадбирга оид фото суратларни илова қиламиз.\nКуннинг иккинчи ярмида Чиндовул ҳудудига карашли 9-ДМИда “9-май Хотира ва қадрлаш куни”, “15-май Халқаро оила куни” муносабати билан Хотин-кизлар ўртасида спортни волейбол, қўл тўпи, баскетбол тури бўйича очилиш маросими ўтказилди.\nАвтор: кўрсатилмаган / Манба: Рахманов Санжар / Кўришлар: 126


Нафақачилар туҳфаси – Сурхон тонги\nБош саҳифа / Жамият / Нафақачилар туҳфаси\nАпрел 25, 2019\tЖамият Изоҳ қолдириш 458 Кўрилди\nТермиз туманидаги “Солиобод” маҳалласига қарашли “Қумқишлоқ” гузарида яшовчи собиқ ўқитувчилар — Ҳалима Абдуллаева, Адолат Чоршаева, қишлоқ оқсоқоли Холли Нормуродов, темир йўл собиқ ишчиси Лола Исломовалар бугунги кунда нафақага чиқиб, кексалик гаштини суришаяпти.\nНуроний отахон ва онахонлар бўш вақтларида бадиий китоб ўқишади, кундалик газета-журналларни варақлашади. Умрининг асосий қисмини мутолаага бағишлаган маърифатли нуронийлар бугун китоб ўқишда ёшларга ҳар томонлама ибрат бўлишаяпти. Яқинда Президентимизнинг ҳар бир раҳбар ўзи ўқиган мактабга китоблар совға қилиши зарур, деган сўзларидан сўнг, улар кўпчиликка ибрат бўладиган ташаббус билан чиқишди. Март ойи нафақаларини олгач, ўртага пул ташлаб, 30 номдаги бадиий китоб- ларни харид қилишди ва “Қумқишлоқ”даги 29-умумтаълим мактаби ўқувчиларига совға сифатида топширишди.\nНуронийларнинг бу ташаббуси, шубҳасиз, изсиз қолмади. Мактаб раҳбарларининг таъкидлашича, илм даргоҳини анча йил илгари битириб кетган ва бугунги кунда турли лавозимларда меҳнат қилаётган собиқ ўқувчилар мактабга келиб, кутубхона фондини турфа бадиий адабиётлар билан тўлдиришаяпти.\nТермиз туманидаги 29-умумтаълим\nОлдинги “Тошкент баҳори” фестивали ғолиби\nКейинги Йирик хисобдаги мағлубият


МДҲда музей экспонатлари учун суднинг иммунитети назарда тутилган | NORMA.UZ\nЎзбекистон МДҲ иштирокчи-давлатларининг музей иши соҳасида ҳамкорлиги тўғрисидаги битимга қўшилди (9.10.2019 йилдаги ПҚ-4485-сон қарорга қаранг).\nБитим 2019 йил 31 май куни Ашхобод шаҳрида иштирокчи-давлатларнинг ҳукумат раҳбарлари кенгаши йиғилишида имзоланган.\nШартномани имзолаган тарафлар МДҲ доирасида музей-кўргазма алмашинувини ривожлантириш учун қулай шарт-шароитларни яратишга келишиб олишди. Бунинг учун, хусусан, шартнома тарафларига айланган мамлакатлар тарихи, маданияти ва санъатига бағишланган қўшма давлатлараро кўргазма лойиҳалари амалга оширилади. Жорий йилда интернет имкониятларидан фойдаланилиши мумкин.\nАрхеология, реставрация, экспертиза ва атрибуция, табиий меросни ўрганиш соҳасидаги музейларнинг қўшма илмий дастурлари устида ишлаш режалаштирилмоқда. Музейлар ўртасида илмий ахборотлар алмашинуви, илмий, илмий-амалий анжуманлар ва семинарлар, давра суҳбатлари ўтказиш йўлга қўйилади.\nМуҳим жиҳати – шуки, битимда МДҲ кўламида музей-кўргазма алмашинуви доирасида музей буюмларининг бут сақланиши ва ўз вақтида қайтарилишини кафолатлаш, шунингдек улар учун суднинг иммунитети назарда тутилади. Уларга нисбатан даъвони таъминлаш чоралари (ФПКнинг 106-моддаси; ИПКнинг 95-моддасига қаранг) ва суд қарорларининг ижросини таъминлаш чоралари («Суд ҳужжатлари ва бошқа органлар ҳужжатларини ижро этиш тўғрисида»ги Қонуннинг 21-моддасига қаранг) қўлланилмайди.\nЎзбекистон тарафидан Маданият вазирлиги халқаро шартномани амалга ошириш юзасидан масъул ваколатли орган этиб белгиланди. Мамлакат ТИВ Ўзбекистон томонидан давлат ички тартиб-таомиллари бажарилганлиги ҳамда ваколатли орган ҳақидаги тегишли билдиришномани депозитарийга юборади.


“Рома” юлдузи Россиядан чорлов бўлаётганини тан олди\n9 сентябрь, 2021, 10:45\nТеглар:Элдор Шомуродов | Рома\nУ Шомуродовдан маслаҳат олиши керак\n“Рома” ярим ҳимоячиси Генрих Мхитарян Россия премьер-лигасидан таклиф бўлаётганига муносабат билдирди. Маълумотларга қараганда, “Спартак”, “Зенит” ва ЦСКА арманистонлик футболчини ўз сафига қўшиб олмоқчи бўляпти.\n- Бу борада турли гап-сўзлар бўлаётгани ҳеч кимга сир эмас. Ҳозир Россия чемпионатига бора олмайман, чунки “Рома”да ўйнаяпман ва бу ерда ўзимни яхши ҳис қиляпман. Келажакда нима бўлишини вақт кўрсатади. Олдиндан бирор нима деб бўлмайди, - деди Мхитарян.\n32 ёшли футболчи аввал тўрт йил давомида Украинанинг “Металлург” ва “Шахтёр” каби жамоаларида тўп тепган. Кейинчалик, “Боруссия Дортмунд”, “Манчестер Юнайтед”, “Арсенал” каби нуфузли жамоалар шарафини ҳимоя қилган.\nТЕЗКОР ХАБАР Шомуродов танқид остида қолди!\nВидео Ниҳоят, "Рома"ни ҳам тўхтатишди. Шомуродов асосий таркиба майдонга тушди (видео)


UzAuto Motors 2021 йилда ишлаб чиқариш ҳажмини қисқартирди. Нима учун ундай бўлди? Аҳвол қачон ўзгаради? - Daryo\n21:05, 26.01.2022 50580\nДавлат статистика қўмитаси маълумотларга кўра, UzAuto Motors 2021 йилда биргина Labo моделининг ишлаб чиқарилишини сезиларли даражада оширди.\nИшлаб чиқарилиши энг сезиларли даражада (57 фоизга) пасайиб кетган Spark бўлди. 2020 йили бу моделдаги жами 23 мингта автомобиль ишлаб чиқарилган бўлса, 2021 йили бу кўрсаткич бор-йўғи 9,9 мингтани ташкил қилди.\nGentra ва Damas’нинг ишлаб чиқарилиши сезиларли бўлмаган – 2 ва 6,5 фоизни кўрсатди. Labo ишлаб чиқарилиши кучли даражада – 91,8 фоизга ўсган ягона модель бўлиб қолди.\nИшлаб чиқариш нима учун пасаймоқда?\nАсосий сабаб – бутун жаҳонда бир неча йиллардан буён давом этиб келаётган микросхемалар етишмовчилигида.\nЧиплар таъминотидаги узилишлар сабаб бир қатор автокорхоналар фаолияти тўхтатилиб, натижада микропроцессорлар хариди 2020 йилнинг бошидаёқ максимал даражада қисқарган эди.\nЕтишмовчилик туфайли яримўтказгичларни сотиб олишда сезиларли даражадаги қатор навбатлар юзага келди. Ушбу навбатлар охирида GM, Ford, Fiat Chrysler, Volkswagen, Renault, Subaru, Nissan, Honda ва Mazda автомобиль ишлаб чиқарувчи корхоналар турарди.\nКўплаб йирик автокорхоналар миллиардлаб долларлик зиён кўрди. GM компанияси Америкадаги иккита фабрикасини ёпишга ҳам улгурди, Кореядаги ишлаб чиқариш ҳажмини қисқартирди ва натижада тахмин қилинаётган даромад ҳажмини пасайтирди.\nТанқислик қандай юзага келди?\nМикросхемалар танқислиги қатор сабаблар оқибатида юзага келиб, улар орасида масофадан туриб ишлашнинг оммалашуви ҳамда компьютер ва ноутбукларга бўлган талабнинг ошиб кетиши натижасида микропроцессорларга бўлган талабнинг ортиб бориши катта аҳамиятга эга бўлди.\nШунга қарамай, ишлаб чиқаришнинг пасайишидан сўнг йилнинг иккинчи ярмида автосаноат кутилганидан ҳам тезроқ тиклана бошлади.\nБундан ташқари, автомобиллар учун фойдаланиладиган чиплар, айниқса, замонавий технологияларнинг такомиллашуви билан тобора кўпроқ талаб қилинаётган чиплар смартфонлар ва шунга ўхшаш бошқа гаджетлар учун қўлланиладиган чипларга қараганда анчайин мураккаб ва махсус ишлаб чиқарилади.\nУларни ишлаб чиқаришнинг ўта мураккаблашган жараёни, пандемия вақтида техникаларга бўлган юқори талаб даврига тўғри келди, охир-оқибатда эса, бутун ишлаб чиқариш ва яримўтказгичлар таъминоти занжирининг беқарорлигида акс этди.\nТанқислик UzAuto Motors’га қандай таъсир ўтказади?\nДунёда жами олтита чип ишлаб чиқарувчи корхона мавжуд бўлиб, уларнинг энг йириги ТSMS ва UМC Тайванда жойлашган. Ушбу чиплардан бошқа компаниялар эса микроконтроллерларни (МCU) ишлаб чиқаради.\nUzAuto Motors ҳар бир автомобилда яримўтказгичларни қўлловчи 100—300 бутловчи қисмларни ҳисобга олади. Яримўтказгичлар спидометрларда, магнитолаларда, шунингдек, навигация тизимлари ва бошқаларда фойдаланилади.\nРасм: UzAuto Motors\nContinental Automotive, Renesas, Allegro, Bosch, Infineon, Murata JP, NSC, KEC CN, Swindon каби компаниялар UzAuto Motors’га микроконтроллерларни етказиб берувчи асосий таъминотчилардир.\nҲар ҳафта GM автомобиль корхоналари яримўтказгичларни жаҳон миқёсида тақсимлаб чиқади. Жараён тўртта босқичга бўлинади – ишлаб чиқарувчидан тақсимловчи штабга, улардан таъминотчиларга, кейин эса автомобиль корхоналарига.\nМасалан, Cobalt учун автомобиль қисмлари Мексикадан, Nexia, Lacetti, Spark учун Жанубий Кореядан ва ҳоказо.\n67 та бутловчи қисмлар учун жами 38 та таъминотчи ҳисобга олинади.\nБошқа ишлаб чиқарувчилар каби UzAuto Motors компанияси ҳам автомобилларни қисқартирилган бутловчи қисмларда ишлаб чиқаришни таклиф қилган ҳолда, оғир вазиятдан чиқиш йўлини изламоқда.\nМисол учун, яқинда компания Cobalt ва Lacetti моделларини вақтинча магнитоласиз ишлаб чиқариш ҳақида эълон қилган эди.\nУларни ишлаб чиқарувчи Жанубий Кореянинг Humax Automotive компанияси микрочиплар танқислигига дуч келиб, ишлаб чиқаришни номаълум муддатга тўхтатиб қўйди. Корхона UzAuto Motors учун GM томонидан сертификатланган ягона магнитола таъминотчиси ҳисобланади.\n20 декабрдан 1 февралгача автокорхона Nexia, Spark, Cobalt ва Lacetti автомобиллари таъминоти бўйича янги буюртмаларни қабул қилмайди. Ушбу давр мобайнида корхона навбатда турган буюртмалар бўйича машиналар ишлаб чиқаришга ўз эътиборини қаратади.\nАввалроқ UzAuto Motors Captiva 5 таъминоти бўйича шартнома имзоланишини тўхтатган эди. Мижозларнинг маълум қисми шартномаларни бошқа моделлар бўйича имзолаш таклифидан фойдаланган бўлса, уларнинг маълум қисмига пуллар қайтариб берилган эди.\nДавом этиб келаётган микросхемалар танқислигидан ташқари, таъминотлар портлар ва темир йўллардаги логистик муаммолар туфайли қисқарган. Юк ортилган контейнерлар 6 ойгача муддатга кечикиб келмоқда.\n2022 йил учун яримўтказгичлар соҳасидаги истиқболли вазифалар ҳақидаги Deloitte ҳисоботида айтилишича, чиплар танқислиги давом этади, аммо у ўтган йилги каби жиддий тус олмайди. Таҳлилчиларнинг фикрига кўра, танқислик йилнинг иккинчи ярмида камайиши кутилмоқда.\nБироқ ишлаб чиқариш ҳозирча қисқариб бормоқда, кўплаб янги корхоналар эса 2023 йилдагина фаолиятни бошлайди.\nDeloitte’да таъкидланишича, иккинчи ярим йилликда вазият фақат баъзи соҳалар учун барқарорлашиши мумкин.\nҚолган барча соҳаларда эса вазият 2023 йилга келиб, буюртманинг бажарилиш муддати узоқроқ бўлган таркибий қисмлар учун эса 2023 йилда яхшиланади.\n12:05, 26.04.2022 108403\n14:48, 23.04.2022 77870\n22:27, 29.04.2022 77068\n15:56 Бугун 1\n15:27 Бугун 1858\n15:14 Бугун 1445\n15:00 Бугун 2665